title: Disgaea

text: Ensimmäisen Disgaea-pelin idea on seurata ja ohjastaa demoniprinssi Laharlin seikkailuita Netherworldissa. Pelin alussa Laharl herää kaksi vuotta kestäneestä unesta, ja saa kuulla isänsä, ylivaltias Krichevskoyn kuolleen sillä välin. Netherworld on kaaoksessa ja demonit yrittävät saada valtaistuimen itselleen. Laharl tietää olevansa oikeutettu kruununperillinen ja päättää tehdä kaikkensa päästäkseen ylivaltiaaksi.


title: Disgaea

text: Alusta alkaen Laharlia avustaa hänen alaisensa Etna, jolla on kuitenkin omat salaisuutensa piilossa. Etna kunnioitti erittäin paljon kuningas Krichevskoyta ja aikoo pitää huolen että Laharlista tulee valtaistuimen arvoinen. Myöhemmin ryhmään liittyy harjoittelussa oleva enkeli nimeltä Flonne, joka oli lähetetty salamurhaamaan kuningas Krichevskoy mutta huomaa myös olevansa kaksi vuotta myöhässä. Myöhemmin tavataan myös maapallolta kotoisin olevat Gordon, Jennifer ja robotti Thursday.


title: Disgaea

text:
Pelin englanninkielisen version ääninäyttelijöinä ovat muun muassa Barbara Goodson (Laharl), Amanda Winn-Lee (Etna, PlayStation 2
-versio), Michelle Ruff (Etnan ääni PlayStation Portable -versiossa ja myös kaikissa sarjan myöhemmissä osissa) ja Sandy Fox (Flonne).


title: Disgaea

text: "Disgaea 2" sijoittuu maailmaan nimeltä Veldime. Se oli alun perin normaali ihmisten maailma, mutta Overlord Zenon asetti kirouksen maailman ylle joka muuttaa sitä vähitellen Netherworldiksi. Ihmiset ovat alkaneet muuttua hirviöiksi mutta ainoastaan nuori mies nimeltä Adell on jostain syystä immuuni kiroukselle.


title: Disgaea

text: Adellin äiti päättää suorittaa rituaalin jolla Overlord Zenon kutsutaan paikalle jotta Adell voi taistella häntä vastaan. Tuloksena paikalle ilmestyykin Zenonin tytär nimeltä Rozalin. Adell lupaa saattavansa Rozalinin takaisin kotiin ja samalla löytävänsä Zenonin, jotta Adell voi päihittää hänet ja purkaa kirouksen. Rozalin ei kuitenkaan ole kovin tyytyväinen kuullessaan että Adell aikoo tuhota hänen isänsä, ja alkaa salaa juonia tappavansa Adellin. Adellin ja Rozalinin suhde tulee kuitenkin läheisemmäksi tarinan aikana. Myöhemmin päätarinan aikana ryhmään liittyvät Rozalinin sammakoksi muuttunut lapsuudenystävä Tink, Adellin sisarukset Taro ja Hanako, naispuolinen ninja Yukimaru ja ensimmäisestä pelistä tuttu Etna.


title: Disgaea

text: Englanninkielisestä ääninäyttelystä vastaavat muun muassa Shiloh Strong (Adell), Wendee Lee (Rozalin) ja Grant George (Axel, Prinnyt).


title: Disgaea

text: Kolmas peli sijoittuu Evil Academy -nimiseen demonien kouluun. Demonien maailmassa koulutkin ovat täysin erilaisia kuin ihmisten, sillä parhaimmat arvosanat myönnetään kaikkeista laiskimmille ja röyhkeimmille oppilaille. Päähenkilönä on Mao, joka on koulun dekaanin, joka on samalla koko kyseisen demonimaailman ylihallitsija, poika. Maon isä rikkoi vahingossa Maon pelikonsolin ja siitä raivostuneena Mao vannoi voittavansa isänsä ja tulevansa itse maailman overlordiksi.


title: Disgaea

text: Englanninkielisissä äänirooleissa muun muassa Vic Mignogna (Mao) ja Laura Bailey (Raspberyl).


title: Disgaea

text: Neljännen osan päähahmona on vampyyri ja entinen tyranni nimeltä Valvatorez, joka luopui voimistaan tehtyään lupauksen, ettei hän koskaan enää juo ihmisten verta. Nyt Valvatorez työskentelee vankilassa Prinnyjen kouluttajana yhdessä uskollisen alaisensa Fenrichin kanssa. Valvatorez vihastuu Netherworldin korruptoituneeseen hallitukseen ja päättää suorittaa vallankumouksen.


title: Disgaea

text: Neljännen osan englanninkielisissä äänirooleissa muun muassa Troy Baker (Valvatorez) ja Patrick Seitz (Fenrich).


title: Disgaea

text: "Disgaea D2" julkaistiin Euroopassa 27. syyskuuta 2013, ja se juhlii pelisarjan kymmenvuotisjuhlaa. Pelin päähahmoina ovat sarjan ensimmäisen osan Laharl, Etna ja Flonne ja tarina sijoittuu sarjan ensimmäisen ja toisen osan välille. Pelien tuottajan Shōgo Kosakain mukaan kirjaimella D on useita eri merkityksiä kuten "dimension", "destiny" ja "dramatic"


title: Disgaea

text: Ensimmäisen pelin tapahtumien jälkeen Laharlista on tullut Netherworldin ylihallitsija, mutta kaikki eivät silti kunnioita häntä. Ryhmä Laharlin isän entisiä alaisia, Krichevskoy Group, yrittävät poistaa Laharlin valtaistuimelta ja etsiä tilalle jonkun paremmin hallitsijaksi sopivan.


title: Disgaea

text: Viidennen pelin päähahmona nähdään nuori demoni nimeltä Killia, ja tarinan teemana on kosto. Demonikeisari Void Dark ja hänen armeijansa "The Lost" ovat aiheuttaneet ennenäkemätöntä tuhoa Netherworldeissa, ja uhkaavat valloittaa kaikki tunnetut Netherworldit. Killia kohtaa matkoillaan useita ylihallitsijoita, joilla kaikilla on oma henkilökohtainen syynsä vihata Void Darkia. Yhteisen päämäärän ohjaamana Killia ja kumppanit pyrkivät taistelemaan The Lostia vastaan ja lopulta tuhoamaan itse Void Darkin.


title: Kumpula (täsmennyssivu)

text: Kumpula voi viitata seuraaviin:


title: Julian Skrjabin

text: Julian Skrjabin (12. helmikuuta 1908 – 22. kesäkuuta 1919) oli venäläisen säveltäjä Aleksandr Skrjabinin poika, joka itsekin sävelsi ja soitti pianoa.


title: Julian Skrjabin

text: Julian syntyi Aleksandr Skrjabinin ja hänen toisen vaimonsa Tatjana Fjodorovna de Schloezerin toiseksi lapseksi vuonna 1908. Hän oli isänsä kuollessa seitsemänvuotias. Tämän jälkeen hän asui äitinsä kanssa ensin Moskovassa ja sitten Irpenissä lähellä Kiovaa. Pianonsoiton alkeet Julian oli oppinut isältään.


title: Julian Skrjabin

text: Säveltäjänalku hukkui yksitoistavuotiaana kesällä 1919 Dnepriin. Klassisen musiikin levymerkki Naxos on julkaissut eräällä Skrjabin-kokoelmallaan neljä Julian Skrjabinin säveltämää preludia.


Heroes of Might and Magic II: The Succession Wars (yleisesti Heroes of Might and Magic II tai Heroes II) on New World Computingin kehittämä ja The 3DO Companyn vuonna 1996 julkaisema "Heroes of Might and Magic" -sarjan strategiapeli. Peliin on julkaistu yksi lisäosa, "".


title: Heroes of Might and Magic II: The Succession Wars

text: Pelissä otettiin käyttöön useita uusia ominaisuuksia, jotka sittemmin tulivat tavaksi myöhemmissä osissa. Ensimmäinen näistä oli sankarien mahdollisuus oppia erityisiä kykyjä. Jokaisella sankarilla on mahdollisuus oppia kahdeksan taitoa neljästätoista vaihtoehdosta. Taidoilla on myös kolme tasoa (basic, advanced ja expert), joita pystyy korottamaan aina basic-tasosta expert-tasoon. Eri taitoja ovat esimerkiksi "Wisdom", jonka avulla sankari voi oppia kolmatta tasoa korkeampia loitsuja, ja "Logistics", joka nostaa sankarin kykyä liikkua maalla.


text: Taikajärjestelmä muuttui "Heroes II:ssa". Sarjan ensimmäisessä osassa jokaisella taialla on tietty määrä käyttökertoja, mutta "Heroes II:ssa" tuli käyttöön "mana", joka säätelee taikojen käyttöä: mitä suuremman tason loitsuja käyttää, sitä enemmän manaa kuluu.


text:
Peliin tuli myös moraali ja onni. Hyväonnisen sankarin yksiköt voivat satunnaisesti aiheuttaa vihollisyksikölle enemmän vahinkoa.
Jos sankarilla on hyvä moraali, niin mikä tahansa yksikkö voi saada taistelussa uuden vuoron. Huono moraali saattaa vastaavasti aiheuttaa vuoron menettämisen.


text: Toinen merkittävä muutos oli mahdollisuus korottaa yksiköitä tehden niistä voimakkaampia. Esimerkiksi vampyyrien korottaminen vampyyrilordeiksi tuo niille uusia kykyjä, kuten terveyden imemisen toisista joukoista sekä omien vampyyrilordien herättämisen eloon. Archerin korotettu muoto taas pystyy ampumaan kaksi kertaa peräkkäin ja tekee näin tuplasti vahinkoa.


title: Adam Baldwin

text: Adam Baldwin (s. 27. helmikuuta 1962 Chicago, Illinois) on yhdysvaltalainen näyttelijä, joka tunnetaan muun muassa rooleistaan elokuvassa "Full Metal Jacket" ja televisiosarjassa "Firefly".


title: Adam Baldwin

text: Elokuvien lisäksi Baldwin on esiintynyt 1980-luvulta lähtien lukuisissa televisiosarjoissa, kuten "Bones" ja "Salaiset kansiot". Hän on toiminut myös ääninäyttelijänä sarjoissa kuten "Jackie Chan seikkailee", "The Zeta Project" ja "Justice League Unlimited". Baldwin oli myös vuonna 2007 julkaistussa elokuvassa "" Teräsmiehen ääniroolissa. Hän on myös vuonna 2007 alkaneessa amerikkalaisessa sarjassa "Chuck".


title: Adam Baldwin

text: Baldwin on naimisissa Ami Juliusin kanssa ja parilla on kolme lasta, joista yksi on Devlin Shepard Baldwin (s. 17. lokakuuta 1996). Hän on myös hyvä ystävä Jamie Lee Curtisin kanssa ja harrastaa golfia. Baldwin on myös suuri Los Angeles Kings -fani.


title: Kannas-sarja

text: Kannas-sarja (kutsutaan joissakin yhteyksissä myös "Kannakselaissarjaksi") on Laila Hirvisaaren (silloisen Hietamiehen) kirjoittama romaanisarja, joka käsittää viisi vuosina 1980–1984 ilmestynyttä romaania. Sarjan on kustantanut Otava.


title: Kannas-sarja

text: Kannas-sarja kuuluu Lehmusten kaupunki -sarjan ohella Hirvisaaren (Hietamiehen) pääteoksiin.


title: Kannas-sarja

text: Sarja sijoittuu pieneen Valkjärven pitäjässä Karjalankannaksella sijaitsevaan Suontaan kylään kuvaten siellä asuvien ihmisten elämää ihmisläheisesti ja hieman humoristisestikin. Sarja kuvaa ihmiskohtaloiden lisäksi Suomen historiaa vuodesta 1925 talvi- ja jatkosotien läpi vuoteen 1945.


title: Jarkko Immonen

text: Jarkko Petteri Immonen (s. 19. huhtikuuta 1982 Rantasalmi) on suomalainen jääkiekkoilija, joka edustaa SM-liigajoukkue JYPiä. Hän on pelipaikaltaan keskushyökkääjä. Immonen on voittanut urallaan maailmanmestaruuden vuonna 2011, KHL:n mestaruuden Ak Bars Kazanissa ja Suomen mestaruuden JYPissä. Kultaan päättyneissä MM-kilpailuissa hän voitti sekä maali- että pistepörssin.


title: Jarkko Immonen

text: Immonen on Suomen maajoukkueen eniten tehopisteitä tehnyt pelaaja Euro Hockey Tour -turnauksissa.


title: Jarkko Immonen

text:
Jarkko Immonen aloitti jääkiekon pelaamisen Rantasalmen Urheilijoissa, jossa pelasi C-juniori-ikään asti. Rantasalmelta hän siirtyi Savonlinnan SaPKoon.
Immosen kyvyt huomattiin jo nuorena ja niinpä hän pääsi pelaamaan miesten edustusjoukkueessa jääkiekon I-divisioonaa tuolloin pelanneen SaPKon riveissä jo kaudella 1998–1999 36 ottelun ajan. Tuohon aikaan Immonen kuului myös SaPKon A-nuorten joukkueeseen, mutta olisi saanut ikänsä puolesta vielä edustaa B-nuoria. Savonlinnassa Jarkko pelasi kevääseen 2000 asti pelaten sekä edustusjoukkueen että A-nuorten pelejä. Immonen oli nuoresta iästään huolimatta joukkueensa paras pistemies kaudella 1999–2000.
Savonlinnasta Immonen siirtyi Turkuun Turun Palloseuran riveihin. Siellä mies ei saanut joukkuen johtoa vakuutettua, vaan joutui lainalle Mestiksen TuToon.
Kaudeksi 2001–2002 Immonen siirtyi SM-liigassa pelanneeseen Porin Ässiin, mutta koko kauden nelosketjussa vähäisellä peliajalla pelanneen keskushyökkääjän saldoksi jäi vain kaksi maalisyöttöä 40 ottelussa.
Kahdesta länsirannikolla heikosti sujuneesta kaudesta huolimatta JYP:n silloinen pelaajakoordinaattori Jukka Holtari huomasi Immosen lahjakkuuden ja hankki hänet Keski-Suomeen ja JYPiin. Siellä Matti Alatalon suojissa Immosesta kasvoi joukkueensa ykköspelaaja ja JYPin kantava voima.


title: Jarkko Immonen

text:
Immonen teki ensimmäisellä JYP-kaudellaan tehot 10+23=33. Seuraavalla kaudella lukemat olivat 23+26=49, mikä nosti Immosen JYPin ratkaisupelaajaksi. Kaudella 2004–2005 Immonen teki tehot 19+28=47. Loistavien hyökkäystaitojen lisäksi Immonen osoitti myös poikkeuksellisen hyvää aloitustaitoa.
Kaudeksi 2005–2006 Immonen siirtyi NHL:ään. Miehen varannut Toronto Maple Leafs oli myynyt Immosen pelioikeudet New York Rangersille, joka oli huomannut Immosen kyvyt ja tarjosi tälle sopimusta. Immonen pelasi Pohjois-Amerikassa pääosin farmijoukkueessa, AHL:n Hartford Wolf Packin joukkueessa. Farmijoukkueessa hän pelasi hyvin tehden muun muassa kaudella 2005–2006 tehot 30+40=70. Rangersin mukana Immonen pääsi pelaamaan 20 ottelua tehden niissä tehot 5+3=8. Immonen ei kuitenkaan saanut vakuutettua valmennusjohtoa taidoillaan, vaan joutui tyytymään farmikomennuksiin.
Heikosti menneen kauden 2006–2007 päätteeksi JYP satsasi joukkueeseensa todella paljon. Edustusjoukkueeseen hankittiin takaisin esimerkiksi paluumuuttajat Tuomas Pihlman ja Antti Virtanen. Pihlman ja Virtanen pelasivat JYPissä yhdessä Immosen kanssa kaudella 2002–2003 muodostaen tehokkaan "VIP-ketjun". Kun loppukesästä 2007 Immonen ei ollut saanut paikkaa NHL:sta ja kuuli, että JYP oli hankkinut joukkueseensa vanhat ketjukaverit, Immonen teki paluun hurrikaanipaitaan. Kaksi seuraavaa kautta Immonen oli SM-liigan pistepörssin kärkinimiä tehden 112 ottelussa 127 tehopistettä. Immonen oli myös ehdoton ratkaisupelaaja JYPin voittaessa seuran ensimmäisen Suomen mestaruuden keväällä 2009.


title: Jarkko Immonen

text: On huomionarvoista mainita, että kaudella 2008–2009 Immosen aloitusprosentti oli yhteensä 66,4 ja hyökkäyspään aloitukset olivat 70,9. Luvut ovat hyvinkin korkeita ottaen huomioon sen, että suuri osa aloituksista ei välttämättä pääty kummankaan aloittajan aloitusvoittoon.


title: Jarkko Immonen

text: Kesällä 2009, pidettiin yleisesti varmalta, että Immonen palaisi Pohjois-Amerikkaan ja NHL:ään, sillä hänen sopimuksessaan oli NHL-pykälä (joka mahdollisti lähdön NHL:ään ilman sopimuksen purkua), mutta Immonen päättikin suunnata Venäjälle Ak Bars Kazanin joukkueeseen. KHL-seura Kazan joutui purkamaan Immosen sopimuksen, mikä tiesi erittäin tuntuvaa korvausta JYPille. Keväällä 2010, Immonen voitti Kazanin riveissä KHL-liigan mestaruuden eli Gagarin Cupin.


title: Jarkko Immonen

text: Kaudeksi 2017–2018 Immonen palasi JYPiin kolmivuotisella sopimuksella. Hän voitti kauden päätteeksi herrasmiespelaajalle myönnettävän Raimo Kilpiö -palkinnon.


title: Jarkko Immonen

text: Immosen debyytti Suomen A-maajoukkueessa tapahtui kauden 2003–2004 Euro Hockey Tourilla. Aikuisten arvokisoissa hän pelasi ensimmäisen kerran vuonna 2009 Sveitsin MM-kisoissa. Vuonna 2010 hän edusti Suomea Vancouverin olympialaisissa, joissa oli voittamassa pronssia, ja Saksan MM-kisoissa. Vuonna 2011 Slovakian MM-kisoissa Immonen oli mukana, kun Suomi otti historiansa toisen maailmanmestaruuden. Hän voitti saman turnauksen maalipörssin yhdeksällä maalillaan ja pistepörssin 12 pisteellään. Immonen valittiin turnauksen tähdistökentälliseen. Immonen pääsi myös varamiehen paikalta Sotšin olympiajoukkueeseen vuonna 2014 ja Leijonat saavutti tuossa turnauksessa pronssia. Toukokuussa 2014 Immonen oli mukana myös maailmanmestaruuskisoissa, joista Suomi sai hopeamitalin.


title: Jarkko Immonen

text: Immonen on edustanut Suomea vuosien 2009, 2010, 2011, 2012, 2014 ja 2015 maailmanmestaruuskisoissa.


title: Jarkko Immonen

text: Jarkko Immonen on naimisissa Johanna Immosen kanssa.


title: Martti Lautala

text: Martti Matias Lautala (11. marraskuuta 1928 Lappee – 5. marraskuuta 2016) oli suomalainen maastohiihtäjä, joka kilpaili 1950-luvulla.


title: Martti Lautala

text: Lautalan uran ehdoton huippuhetki oli MM-pronssimitalin voittaminen 30 kilometrin hiihdossa Falunissa 1954. Hän hävisi Neuvostoliiton Vladimir Kuzinille 27 sekuntia ja maanmiehelleen Veikko Hakuliselle vain yhden sekunnin. Samojen kisojen 50 kilometrin hiihdossa hän sijoittui seitsemänneksi.


title: Martti Lautala

text: Lautala voitti poikien Suomen mestaruuden vuonna 1946 ja nuorten Suomen mestaruuden vuonna 1948. Aikuisten sarjassa hän saavutti SM-pronssia 50 kilometrillä vuonna 1956. Holmenkollenin kisoissa hän oli 50 kilometrillä Veikko Hakulisen jälkeen toinen vuonna 1953. Salpausselän Kisoissa hän sijoittui tällä maratonmatkalla toiseksi vuosina 1952 (kisan voitti Hakulinen) ja 1955 (voittajana Arvo Viitanen) sekä neljänneksi vuosina 1953 ja 1956.


title: Martti Lautala

text: Seuratasolla Martti Lautala edusti Lappeen Rientoa. Ammatiltaan hän oli maanviljelijä. Hänen kaksi poikaansa ovat myös menestyneet lähinnä kestävyysjuoksussa ja hiihdossa.


title: Martti Lautala

text: Lautala asui nykyisen Lappeenrannan kaupungin alueella Suomen ja Venäjän rajavyöhykkeellä. Suomen ja Neuvostoliiton raja vedettiin vuonna 1944 Lautalan suvun omistamien maiden halki.


title: Adiel Paananen

text: Adiel Arthur Paananen (3. tammikuuta 1897 Saarijärvi – 25. heinäkuuta 1968 Saarijärvi) oli suomalainen maastohiihtäjä, joka kilpaili 1920- ja 1930-luvulla.


title: Adiel Paananen

text: Paananen voitti pronssimitalin 50 kilometrin hiihdossa Oslon MM-kilpailuissa 1930. Hän hävisi Ruotsin Sven Utterströmille noin 4,5 minuuttia ja Norjan Arne Rustadstuenille yli 3,5 minuuttia. Samojen kisojen 18 kilometrin matkalla hän sijoittui 13:nneksi. Sankt Moritzin 1928 talviolympialaisissa Paananen keskeytti 50 kilometrillä.


title: Adiel Paananen

text: Suomen mestaruuden Saarijärven Pullistusta edustanut Paananen voitti 60 kilometrillä vuonna 1927 ja 50 kilometrillä 1929. Viidelläkympillä hän sai SM-hopeaa vuosina 1930 ja 1933. Ounasvaaran kisoissa hän voitti 30 kilometriä vuonna 1928, 10 kilometriä vuonna 1929 sekä 50 kilometriä vuosina 1929 ja 1931. Salpausselän Kisoissa hän sijoittui 50 kilometrillä toiseksi vuonna 1927.


title: Adiel Paananen

text: Ammatiltaan Adiel Paananen oli maanviljelijä.


title: Andrew Cunanan

text: Andrew Phillip Cunanan (31. elokuuta 1969 – 23. heinäkuuta 1997) oli yhdysvaltalainen spree killer, joka surmasi viisi ihmistä kolmen kuukauden aikana vuonna 1997. Hän pääsi 12. kesäkuuta FBI:n kymmenen etsityimmän karkurin listalle.


title: Andrew Cunanan

text: Tapaus sai huomiota myös sen johdosta, että uhrien joukossa oli kuuluisa muotisuunnittelija Gianni Versace. Murhakierre päättyi Cunananin itsemurhaan 23. heinäkuuta.


title: Andrew Cunanan

text: Cunanan oli syntyjään kalifornialainen ja valmistui vuonna 1987 The Bishop's Schoolista La Jollasta.


title: Andrew Cunanan

text: Cunananin ensimmäinen uhri oli Jeffrey Trail 27. huhtikuuta Minneapolisissa. Hän oli murhaajalle entuudestaan tuttu.


title: Andrew Cunanan

text: 29. huhtikuuta löydettiin kuolleena arkkitehti David Madson, jonka päässä oli ampumahaavoja. Poliisi havaitsi näiden kahden murhan välillä yhteyden ja alkoi jäljittää murhaajaa.


title: Andrew Cunanan

text: Cunanan ajoi Chicagoon, jossa hän tappoi 72-vuotiaan Lee Miglinin 4. toukokuuta. Cunanan pakeni poliisivoimia varastamallaan Miglinin autolla ja kidutti ja sitten murhasi 9. toukokuuta William Reesen New Jerseyn Pennsvillessä. Cunanan otti Reesen lava-auton ja kätkeytyi pariksi kuukaudeksi Miami Beachille Floridaan. Siellä hän ampui 15. heinäkuuta Gianni Versacen. Poliisin ajojahti päättyi Cunananin itsemurhaan 23. heinäkuuta.


title: Andrew Cunanan

text: Cunananin motiiveista ei ole tietoa. Lehdistössä syyksi arveltiin muun muassa miehen äskettäin todettua HIV-tartuntaa. Hänen tiedetään myös myyneen huumeita, kuten kokaiinia ja metamfetamiinia. Murhat tulivat yllätyksenä Cunananin tuttaville, joille hän oli väittänyt muuttavansa San Franciscoon. Jotkut ystävät uskoivat Cunananin romahtaneen hänen rakkaansa hylättyä hänet. Cunanan oli homoseksuaali.


title: Andrew Cunanan

text: 1997:Andrew Cunanan oli narsistinen yksilö, joka kärsi pakkomielteestä siitä, millaisena muut ihmiset näkivät hänet tai mitä he ajattelivat hänestä. Hän luultavasti oli psykopaatti tai sosiopaatti. Tämän takia Cunanan etsi pakkomielteisesti huomiota ja arvostusta muilta ihmisiltä keinoja kaihtamatta, joka luultavasti johtuu lapsuuden traumasta/kokemuksista. Narsistin luonteenpiirtein tavoin hän oli patologinen valehtelija ja vihasi ihmisiä, jotka aliarvioivat ja hylkäsivät hänet. Cunananilla oli myös diagnosoitu persoonallisuushäiriö.


title: Andrew Cunanan

text: Andrew Cunananin ensimmäinen murha oli impulsiivinen ja hetken mielijohteesta tehty, mutta murhasarjan jatkuessa hänestä tuli "addiktoitunut" tappamiseen ja etsi potentiaalisia uhreja, välittämättä jättämistään todistusaineistoista. Lee Miglinin murhassa näkyvä väkivalta, raaka voima ja ylitappaminen kertoivat Cunananin omaavan sadistisia ja alistavia piirteitä, etenkin seksuaalisessa merkityksessä. Tämä vahvistaa teoriaa siitä, että hän oli psykopaatti, mahdollisesti seksuaalisesti motivoitunut, hedonisti -tai "voima ja hallinta" -tyypin murhaaja. Gianni Versacen murha taas edustaa kaikkea sitä, mitä Cunanan ei voinut olla. Versacen murha muistuttaa salamurhaa. Hän valitsi pakkomielteensä kohteen uhriksi, ja antaitsi "kansallisen tunnustuksen" lyhyessä hetkessä.


title: Andrew Cunanan

text: Cunanan luokitus on vaikeampi kuin psykologinen puoli. Hän on sekoitus sarjamurhaajaa ja spree killeriä. Etenkin viimeisessä murhassa Cunanan oli valinnut uhrin etukäteen ja suunnitellut iskun. Myös murhien välissä oleva aika on pidempi kuin tyypillisellä "spree killerillä", mutta liian lyhyt sarjamurhaajan "jäähdyttelypaussiksi". Toisaalta, muut uhrit olivat suurimmaksi osaksi sattumanvaraisia. Cunanan impulsiivisuus, jatkuva matkustaminen, motiiviton väkivalta ja itsemurha ennen kiinnijäämistä kertovat "spree killerin" ominaisuuksista. Tämän takia hänet luokitellaan enemmän "spree killeriksi" kuin sarjamurhaajaksi.


Andrew Cunanan


title: Pentti Pesonen

text: Pentti Pesonen (s. 7. huhtikuuta 1938 Kangaslampi) oli suomalainen maastohiihtäjä, joka kilpaili 1960-luvulla.


title: Pentti Pesonen

text: Pesonen voitti hopeamitalin 4 × 10 kilometrin viestissä hiihdon maailmanmestaruuskilpailuista 1962 Zakopanessa. Hän hiihti viestin kolmannen osuuden.


title: Pentti Pesonen

text: Kangaslammin Kisailijoita edustanut Pesonen voitti poikien (alle 18-vuotiaat) Suomen mestaruuden vuonna 1956 ja nuorten (19-20-vuotiaat) Suomen mestaruuden vuonna 1958. Ensimmäinet huippuhetkensä aikuisten sarjassa hän koki alkuvuonna 1961, kun hän voitti 30 kilometrin kilpailun Harrachovissa ja 15 kilometrin kilpailun Klingenthalissa sekä sijoittui Falunissa 30 kilometrillä Eero Mäntyrannan jälkeen toiseksi ja Puijon kisojen 15 kilometrillä myös toiseksi. Vuonna 1962 hän voitti Kokkolan kisojen 15 kilometrin hiihdon.


title: Pentti Pesonen

text: Vuonna 1964 metsäteknikko Pesonen sijoittui SM-hopealle 30 kilometrillä Lauri Bergqvistin ja 50 kilometrillä Kalevi Hämäläisen jälkeen. Salpausselän Kisoissa hän hiihti 50 kilometrillä neljänneksi. Uransa ainoan Suomen mestaruuden hän voitti 50 kilometrillä vuonna 1965. Samana talvena hän voitti Ounasvaaran kisojen 15 kilometriä ja sijoittui Holmenkollenin 50 kilometrillä neljänneksi.


title: Ed Speleers

text: Edward John ”Ed” Speleers (s. 7. huhtikuuta 1988 Chichester, West Sussex, Iso-Britannia) on englantilainen näyttelijä.


title: Ed Speleers

text: Speelers esiintyi ensimmäisen kerran valkokankaalla vuonna 2006 ilmestyneen "Eragon"-fantasiaseikkailun pääosassa. Elokuva perustuu Christopher Paolinin samannimiseen romaaniin. Ennen "Eragonia" Speelersilla ei ollut kokemusta kuin amatööriteatterinäytelmistä. Hän oli kuitenkin ehtinyt hakea jo muun muassa Peter Pevensien rooliin elokuvaan "" (2005).


title: Ed Speleers

text: Speelers oli kiinnitettynä myös "Eragonin" jatko-osien filmatisointeihin, mikäli ensimmäinen elokuva olisi menestynyt riittävän hyvin. Jatko-osia ei kuitenkaan tuotettu. "Eragonin" jälkeen Speleers on esiintynyt muun muassa lyhytikäiseksi jääneessä brittiläisessä saippuasarjassa "Echo Beach" (2008) sekä elokuvissa "A Lonely Place to Die" (2011) ja "Love Bite" (2012). Hän myös näyttelee Jimmy Kentiä "Downton Abbeyn" kolmannella tuotantokaudella.


title: Satu Salonen

text: Satu Salonen (s. 27. helmikuuta 1973) on entinen suomalainen maastohiihtäjä. Hän voitti pronssimitalin 4 x 5 km viestissä hiihdon maailmanmestaruuskilpailuissa 1997 Trondheimissa ja samoissa kisoissa hän sijoittui sijalle 12. viiden kilometrin hiihdossa.


title: Satu Salonen

text: Salosen paras sijoitus henkilökohtaisessa kilpailussa talviolympialaisissa oli seitsemäs sija 10 km hiihdossa talviolympialaisissa 2002 Salt Lake Cityssä. Hänen sijoituksensa oli alun perin yhdeksäs, mutta sijoitus nousi parilla pykälällä Venäjän Larisa Lazutinan ja Olga Danilovan doping-tapausten johdosta.


title: Satu Salonen

text: Hiihdon maailmancupissa Salonen on sijoittunut kuudesti kymmenen joukkoon parhaan sijoituksen ollessa viides 15 kilometrin perinteisen tyylin yhteislähtökilpailusta tammikuussa 2002 Val di Fiemmessä. Lisäksi Salonen oli mukana viestijoukkueessa, joka sijoittui kolmanneksi Uumajan maailmancupissa helmikuussa 2004.


title: Satu Salonen

text: Salosen seura kansallisissa kilpailuissa oli Vahdon Tuisku.


title: Hermokrates (dialogi)

text: Hermokrates on hypoteettinen Platonin dialogi, jota Platonin on oletettu suunnitelleen kolmanneksi osaksi myöhäiskautensa dialogitrilogiaan "Timaioksen" ja "Kritiaan" ohelle. Koska "Kritias" jää kesken meille tuntemattomasta syystä, on melko varmaa, ettei Platon koskaan aloittanut "Hermokratesta". Joka tapauksessa dialogissa olisivat todennäköisesti esiintyneet samat henkilöt kuin kahdessa aiemmassa dialogissa, eli Sokrates, Timaios Lokrilainen, Hermokrates ja Kritias.


title: Hermokrates (dialogi)

text: Dialogi on nimetty Syrakusan armeijan kenraalina toimineen Hermokrateen mukaan. Hänellä on kahdessa aiemmassa dialogissa vain hyvin pieni rooli. Koska Kritias kertoo niissä kertomuksen siitä, kuinka muinainen yhdeksäntuhannen vuoden takainen Ateena kykeni voittamaan imperialistisen merivallan Atlantiksen, Hermokrateen tehtävänä olisi saattanut olla kertoa, kuinka Platonin oman ajan imperialistinen merivalta Ateena tuli kokemaan katkeran tappion Sisilian sotaretkellä Syrakusaa vastaan ja lopulta peloponnesolaissodassa Spartaa vastaan.


title: Hermokrates (dialogi)

text: LucasArtsin vuonna 1992 julkaisemassa videopelissä "Indiana Jones and the Fate of Atlantis" pelaajan tehtävänä on löytää "Hermokrates" saadakseen lisätietoa Atlantiksesta.


title: Ritchie Jones

text: Richard Glynn ”Ritchie” Jones (s. 26. syyskuuta 1986 Manchester, Englanti) on englantilainen jalkapalloilija, joka edustaa Englannin kakkosliigassa pelaavaa Bradford Cityä. Hän on pelipaikaltaan keskikenttäpelaaja.


title: Ritchie Jones

text: Jones on Manchester Unitedin kasvatti ja teki debyyttinsä seuran edustusjoukkueessa 26. lokakuuta 2006 liigacupin ottelussa Barnetia vastaan. Käytyään lainalla useissa seuroissa Jones siirtyi kesällä 2008 Hartlepool Unitediin. Kesällä 2010 hän siirtyi Oldham Athleticiin, jossa pelasi yhden kauden. Seuraavana kesänä hän vaihtoi Bradford Cityyn.


title: Lee Boyd Malvo

text: Lee Boyd Malvo (s. 18. helmikuuta 1985) on mies, joka yhdessä John Allen Muhammadin kanssa pidätettiin 24. lokakuuta 2002 Beltwayn ampumistapauksista epäiltynä. Hänet todettiin syylliseksi 16 murhaan ja 7 murhan yritykseen, joista suurin osa liittyi Beltwayn tapahtumiin. Malvo tuomittiin elinkautiseen.


title: Lee Boyd Malvo

text: Lee Malvo syntyi Kingstonissa, Jamaikalla. Hänen vanhempansa eivät olleet naimisissa, ja isä näki poikansa viimeistä kertaa 1998. Tämän jälkeen Malvo muutti äitinsä kanssa Antiguan saarelle.


title: Lee Boyd Malvo

text: Malvo tutustui John Muhammadiin Antigualla noin vuonna 1999. Pian kaksikko lähti yhdessä Yhdysvaltoihin, jossa Malvo kävi high schoolia, Muhammad valheellisesti hänen isäkseen ilmoitettuna. Malvon luokkatoverit sanoivat hänen olleen lahjakas kouluaineissa, kohtelias, siististi pukeutunut ja kantaa ottava, mutta että hänellä ei ollut paljoa ystäviä.


title: Lee Boyd Malvo

text: John Muhammadin kanssa ystävystynyt Malvo kääntyi islaminuskoon.


title: Lee Boyd Malvo

text: John Muhammad ja Lee Malvo aloittivat Beltwayn ampumistapauksina tunnetun sarjamurhansa syksyllä 2002. Kaksikko tappoi kymmenen ihmistä ennen kuin poliisi löysi heidät nukkumassa autossaan 24. lokakuuta.


title: Lee Boyd Malvo

text: 10. maaliskuuta 2004 Malvo tuomittiin elinkautiseen vankeusrangaistukseen ilman mahdollisuutta ehdonalaiseen. Myöhemmin selvisi, että Muhammad ja Malvo olivat jo ennen Beltwayn tapahtumia syyllistyneet murhiin. Malvon tuomio kuitenkin pysyi elinkautisena, koska hän oli ollut alle 18-vuotias rikosten tekohetkellä. Muhammad sen sijaan tuomittiin kuolemaan. Malvo kärsii tuomiotaan Virginian osavaltion Red Onion vankilassa Wise Countyssä, joka on toinen ( Wallens Ridge ) osavaltion supermax luokitelluista vankiloista. Muhammad teloitettiin myrkkyruiskeella 10. marraskuuta 2009 Greensvillen rangaistuslaitoksessa Jarrattissa Virginiassa.


title: Tōru Iwatani

text: Tōru Iwatani (, s. 25. tammikuuta 1955 Tokio) on japanilainen videopelisuunnittelija. Hänet tunnetaan muun muassa Pac-Man-pelin kehittäjänä.


title: Tōru Iwatani

text: Iwatani meni töihin Namcolle 1977 ja aloitti näin videopelien kehittämisen. Iwatani sai pian idean ”Puck-Man”-nimiseen peliin, joka valmistui lopulta 1980. Japanissa peli julkaistiin 10. toukokuuta ja siitä tuli heti menestys. Pian Midway Games julkaisi sen Yhdysvalloissa nimellä Pac-Man.


title: Tōru Iwatani

text: Iwatani on vielä myöhemmällä urallaan suunnitellut joitakin pelejä, kuten "Libble Rabblen" (1983), mutta ne eivät ole yltäneet Pac-Manin saavuttamaan suosioon.


title: Tōru Iwatani

text: Iwatani jätti työnsä Namcolla maaliskuussa 2007 päästäkseen lehtoriksi Tokion polytekniseen yliopistoon. Hän on myös ollut vierailevana professorina Osakan taiteiden yliopistolla.


title: Pajalan rautatieasema

text: Pajalan rautatieasema (, ) oli Ruotsin valtionrautateiden, Statens Järnvägarin, rautatieasema Pajalan kunnassa Pohjois-Ruotsissa. Rautatieasema avattiin 1930-luvulla ja se suljettiin vuonna 1970. Asema-alueen muodostivat asemarakennus nimikyltteineen sekä tavaramakasiini.


title: Pajalan rautatieasema

text: Erikoiseksi Pajalan aseman teki rautatien puuttuminen: Ruotsin Ylitornion ja Pajalan välistä rautatietä ei koskaan rakennettu, ja Statens Järnvägar hoiti Ylitornion ja Pajalan välistä liikennettä linja-autoin. Liikenteessä noudatettiin rautateiden rahtitariffeja ja matkalippuhintoja.


title: SKP:n Tampereen piirijärjestö

text: SKP:n Tampereen piirijärjestö on Suomen Kommunistisen Puolueen toimintaa Pirkanmaan vaalipiirissä ohjaava järjestö, jonka piiritoimisto sijaitsee Tampereella. Piiri julkaisee Näköala-lehteä. SKP:n listoilta valittiin kaupunginvaltuutetuksi vaaleissa 2004 ja 2008 Tampereella Jari Heinonen ja Nokialla Herkku Hernesniemi, Eero Salonen ja Tuula Palomäki. Tampereen piiri järjestää myös sosiaalineuvontaa, joka on avoin ja ilmainen kaikille.


title: SKP:n Tampereen piirijärjestö

text: Tampere oli yksi syksyllä 1918 perustetun Suomen kommunistisen puolueen varhaisista piirijärjestöistä. Alueen piirikomitea aloitti toimintansa jo 1920-luvun alussa. Sotien jälkeen kommunistit aloittivat julkisen toimintansa ja piirijärjestö rekisteröitiin.


title: SKP:n Tampereen piirijärjestö

text: SKP:n ajauduttua sisäisiin riitoihin 1960-luvulla Tampereen piiri asettui opposition puolelle, mutta se tunnettiin sovittelevasta asenteestaan. Opposition marssittua ulos SKP:n 15. edustajakokouksesta keväällä 1969 vain Tampereen piirin edustajat palasivat piirisihteeri Esko Malmbergin johdolla takaisin kokoukseen. Tampereen piiri oli kuitenkin tiukasti opposition käsissä ja se erotettiin vuosina 1985–1987 puolueesta muiden oppositiopiirien tavoin. Tämän jälkeen järjestö oli muodostamassa Suomen kommunistista puoluetta (yhtenäisyys) ja 1990-luvulla siitä tuli tätä seuranneen uudelleen rekisteröidyn SKP:n piirijärjestö.


title: SKP:n Tampereen piirijärjestö

text: Tampereen piirikomitea julkaisi 1930-luvulla maanalaista äänenkannattajaa nimeltä "Raataja". Sotien jälkeen alkoi ilmestyä jäsenlehti "Liekki". 1960-luvulla järjestön lehti oli "Pirkanmaan työmies". Vuonna 1979 piiri alkoi julkaista lehteä "Näköala", joka välillä on tunnettu myös nimillä "Pohjois-Hämeen Näköala" (1986–1988) ja "Pirkanmaan Näköala" (1988–?).


title: Paavo Hukkinen

text: Paavo Hukkinen (oik. Paul Hukkinen, ) oli suomalainen näyttelijä ja Suomen Filmiteollisuuden järjestäjä.


title: Paavo Hukkinen

text: Hän syntyi Saksassa asuneen toimittaja Eino I. Hukkisen perheeseen, joka muutti Suomeen 1914. Hukkinen näytteli suunnilleen sadassa elokuvassa. Hänet tunnetaan muun muassa monista sivurooleistaan Armand Lohikosken ohjaamissa Pekka ja Pätkä -elokuvissa. Varttuneemmalla iällä hän näytteli myös muutamassa Spede Pasasen elokuvassa. Televisionäytelmäsarjassa "Sodan ja rauhan miehet" (1978) Hukkinen esitti neuvostopoliitikko Andrei Ždanovia.


title: Simson ja Delila (Saint-Saënsin ooppera)

text: Simson ja Delila ("Samson et Dalila") on Camille Saint-Saënsin säveltämä kolminäytöksinen ooppera, joka kertoo Raamatun Simsonista.


text: Saint-Saëns sai idean oopperaansa jo vuonna 1868. Sävellystyön valmistuttua ensimmäinen näytös esitettiin Pariisissa 26. maaliskuuta 1875, mutta se sai vihamieliset arvostelut ja säveltäjä yritti turhaan saada koko työtään Pariisin oopperoiden ohjelmistoon. Vasta 2. joulukuuta 1877 Saint-Saënsin ystävä Franz Liszt esitti sen Weimarin Hoviteatterissa nimellä "Simson und Delila". Paikalla oli Saint-Saënsin lisäksi myös hänen oppilaansa Gabriel Fauré. Teos oli suurmenestys. Pariisissa ooppera esitettiin kuitenkin vasta vuonna 1892.


text: Oopperan ehkä tunnetuin aaria on Delilan (mezzosopraano) toisessa näytöksessä Simsonille laulama "Mon cœur s’ouvre à ta voix", sanatarkasti ”Sydämeni avautuu äänellesi”, Jussi Jalaksen suomennoksessa ”Kun kuulen äänesi”. Kolmannen näytöksen vauhdikkaasta tanssista "Bacchanale" on tullut suosittu myös itsenäisenä orkesterikappaleena.


title: Va

text: Va tarkoittaa seuraavia:


title: Siitintukku

text: Siitintukku on erityisesti kämmekkäkasveille ominainen suvulliseen lisääntymiseen liittyvä muodostuma. Samanlaisia rakenteita tavataan myös muista kasviheimoista.


title: Siitintukku

text: Siitintukku muodostuu ainakin osittain yhteenkasvaneista hedelehdistä ja emilehdistä. Useimmilla kämmekkälajeilla siitintukku on voimakkaasti muuntunut, ja alkuperäisten osien tunnistus on vaikeaa. Vaikka suurimmalla osalla on vain yksi normaaliin tapaan toimiva hede (useimmilla Asparagales-lahkon kasveilla kolme), ovat joutoheteet muodostuneet siitintukun toimintaa edistäviksi osiksi, esimerkiksi siitepölymyhkyjä suojaavaksi kalvoksi. Heikoimmin kehittynyt siitintukku lienee alkeellisina pidetyillä "Neuwiedia"-lajeilla, joilla on kolme selvästi erottuvaa hedettä.


title: Siitintukku

text: Siitepöly ei ole kämmekkäkasveilla vapaana kuten useimmilla kukkakasveilla, vaan se esiintyy erityisissä siitepölymyhkyissä, joiden rakenteessa on usein pitkälle kehittyneitä erikoistumia, yleisimpänä kanta, joka liittää siitepölyn tiukasti pölyttäjään.


title: Siitintukku

text: Kämmeköillä siitintukku on joskus kasvanut osittain yhteen huulen tai muiden kehälehtien kanssa.


title: Siitintukku

text: Siitintukun rakenne pyrkii usein ehkäisemään itsepölytystä. Emin luotti on yleensä omassa syvennyksessään toimivan heteen takana. Joillakin lajeilla, esimerkiksi monilla Suomalaisilla kämmekkälajeilla, siitepölymyhkyt kääntyvät eteenpäin parinkymmenen sekunnin kuluttua siitä, kun pölyttäjä on saanut myhkyt ruumiiseensa, useimmiten päähänsä. Tähän mennessä pölyttäjä on yleensä jo siirtynyt seuraavaan kasviin, ja nyt siitepölymyhky on oikeassa asennossa osuakseen luottiin.


title: Siitintukku

text: Niin siitepölymyhkyn kuin huulenkin rakenne ovat usein erikoistuneet rajoitettua pölyttäjäkuntaa varten, esimerkiksi vain yhteen hyönteislajiin. Orkideoiden pölytys onkin usein hyvin pitkälle erikoistunut tapahtuma.


title: Vc

text: Vc tarkoittaa seuraavia:


title: Vh

text: Vh tarkoittaa seuraavia asioita:


title: Vj

text: Vj tarkoittaa seuraavia:


title: Rivinletto

text: Rivinletto eli Kaasamatala on pieni kivikkoinen saari ja merilintujen pesimäalue Kiiminkijoen suistossa Rivinnokan niemen länsipäässä Oulun Haukiputaalla Perämeren rannikolla. Saari on asumaton, eikä sillä ole lainkaan kasvistoa. Saari sijaitsee Kiiminkijoen pääuoman eteläreunalla Laitakarin sataman eteläpuolella.


title: Rivinletto

text: Saarella on nimellä "Rivinletto" tai "Rivinleton loisto" tunnettu sektoriloistotorni, joka on osa Martinniemeen ja Kiiminkijoelle johtavan väylän väyläohjausta. Loisto on niin kutsuttu apuloisto, joka sytytetään tarvittaessa. Sen valotunnuksena on valkoinen valonvälähdys joka kolmas sekunti. Valo näkyy sektorissa, jonka rajat mereltä loistoa kohti nähtynä ovat 016°—284°. Valon korkeus merenpinnasta on 7,6 metriä ja valon kantomatka on 3,5 meripeninkulmaa eli noin 6,5 kilometriä. Betoninen, vuonna 1939 rakennettu loistotorni on pyöreä, yläosaltaan musta ja alaosaltaan valkoinen, ja sen huipulla on valkoinen lyhtykoju. Loistokojua kiertää kävelytasanne.


title: Vk

text: Vk tarkoittaa seuraavia asioita:


title: Ja

text: Ja tarkoittaa seuraavia:


title: Ulkokallan majakka

text: Ulkokallan majakka on majakka parinkymmenen kilometrin päässä Kalajoen kaupungista, Kallankareihin kuuluvalla Ulkokallan saarella Perämerellä. Saarella on ollut majakka jo vuodesta 1856, jolloin rannikkopitäjien kalastajille annettiin lupa pitää saaressa merkkitulta. Saari on noin 400 metriä pitkä, ja noin 200 metriä leveä. Sen korkein kohta on vain noin 4 metriä merenpinnasta. Nykyisen, vuonna 1871 valmistuneen tiilisen majakkatornin on suunnitellut Axel Hampus Dahlström. Majakan yhteydessä on majakanvartijoiden rakennus.


title: Ulkokallan majakka

text: Ulkokallan majakan rakentaminen on osa Luotsilaitoksen Pohjanlahden majakanrakennusohjelmaa. Ensin majakka aiottiin rakentaa läheiselle Maakallan saarelle, mutta monien vastustuksesta johtuen se lopulta päätettiin rakentaa Ulkokallaan, joka oli lähempänä laivareittejä. Majakkaan asennettiin Fresnellin järjestelmän mukainen linssilaitteisto, jonka valonlähteenä oli petroliliekki. Majakan valo sytytettiin ensimmäisen kerran 1872. Sähköinen valolaite asennettiin 1961 ja samalla majakkaan asennettiin suuntaamaton radiomajakka.


title: Ulkokallan majakka

text: Majakan henkilökuntaan kuului majakkamestari ja kolme majakanvartijaa. Heidän asuinpaikkana oli hirsiset virkatalot. Saarella oli jo ennestään rakennuksia, sillä kalastajat olivat rakentaneet sinne pieniä harmaita mökkejä. Asukkaat joutuivat keräämään sadevettä, sillä Ulkokallalle ei voinut rakentaa kaivoa. Keväällä ja syksyllä henkilökunta voi joutua olemaan jopa yli 3 kuukautta eristyksissä ulkomaailmasta. Kesällä taas saarella oli jopa ruuhkaakin, sillä joskus 1800-luvulla saarella ja sen mökeissä saattoi yöpyä jopa yli satakin kalastajaa.


title: Ulkokallan majakka

text: Ulkokallan majakka oli miehitetty vielä 1970-luvun alussa. Tuolloin saarella asui neljä majakanvartijaa, jotka työskentelivät pareittain kahden viikon vuoroissa. Miehitys lopetettiin 1974, kun majakka automatisoitiin viimeisenä Perämeren majakoista. Sumusireeni ja radiomajakka poistettiin 1976 ja majakka varustettiin tutkamajakalla 1979.


title: Ulkokallan majakka

text: Tammikuussa vuonna 1944 saarella syttyi majakkamiesten asuintalossa tulipalo. Luoto oli silloin tyhjillään, ja voimistunut tuuli voimisti tulipaloa. Kun viimein jäiltä tullut palokunta pääsi paikalle, rakennus oli palanut jo maan tasalle. Sinä talvena koko saari oli tyhjillään, ja vielä monta seuraavaakin vuotta majakkaväki joutui asumaan sijaisrakennuksissa. Vasta vuonna 1958 rakennettiin uusi asuinrakennus, joka oli selvästi edellistä parempi ja mukavampi.


title: Santiago de Cuba (provinssi)

text: Santiago de Cuba on yksi Kuuban provinsseista. Se on Kuuban asukasluvultaan toiseksi suurin provinssi 1,05 miljoonalla asukkaallaan. Sen suurin kaupunki on Santiago de Cuba, joka on myös provinssin pääkaupunki.


title: Santiago de Cuba (provinssi)

text: Provinssi on luonnonvaroiltaan rikas ja sen alueelta löytyy muun muassa rautaa ja nikkeliä. Sen talous kuitenkin painottuu pääasiassa maatalouteen, mutta teollisuus on alkanut kehittyä pääkaupungin ympärillä turismin kasvaessa. Alueen kaunis luonto houkuttelee useita turisteja sekä Kuubasta että ulkomailta.


title: Relativismi

text: Relativismi (< , "suhteellinen") eli "suhteellisuusajattelu" on nimitys useille käsityksille, joita yhdistää näkemys siitä, että jokin asia on suhteellinen johonkin toiseen seikkaan nähden tai tällaisesta riippuvainen. Esimerkiksi jotkut relativistit katsovat, että ihmiset voivat ymmärtää ja arvioida käyttäytymistä tai uskomuksia ainoastaan omassa historiallisessa tai kulttuurisessa kontekstissaan.


title: Relativismi

text: Usein relativismilla tarkoitetaan totuusrelativismia, jonka mukaan ei ole olemassa mitään universaaleja, absoluuttisia totuuksia, vaan totuus on aina suhteessa johonkin viitekehykseen, kuten kieleen tai kulttuuriin. Antiikin aikana tällainen relativismi yhdistettiin usein sofisteihin, muun muassa sofisti Protagoraan on katsottu opettaneen relativismia, jossa asioiden totuudenmukaisuus tai eettisyys riippuu tilanteesta, opettaessaan: ""Kaikkien arjen asioiden tarpeen mitta on ihminen, sellaisina kuin asiat ollessaan ovat, ja kun niitä ei ole, myös silloin"".


title: Jacky Duguépéroux

text: Jacky Duguépéroux (s. 2. tammikuuta 1948 Saint-Malo) on ranskalainen jalkapallovalmentaja ja entinen puolustava keskikenttäpelaaja.


title: Jacky Duguépéroux

text:
Hän toimi viimeksi RC Strasbourgin päävalmentajana ja nosti seuran takaisin Ligue 2:een kaudella 2015/16.Saavutukset pelaajana
Saavutukset valmentajana


title: X-Men: Children of the Atom

text: X-Men: Children of the Atom on Capcomin kehittämä ja julkaisema taistelupeli. Peli julkaistiin alun perin kolikkopelinä vuonna 1994, ja peli on myöhemmin julkaistu Sega Saturnille, DOS:lle ja PlayStationille. Peli Capcomin ensimmäinen taistelupeli, jossa on mukana hahmoja Marvel Comicsin sarjakuvista. Peliä ylistettiin sarjakuvien hengen ylläpitämisestä käyttäen "X-Men"-animaatiosarjasta tuttuja ääninäyttelijöitä.


title: X-Men: Children of the Atom

text: Pelin tarkoituksena on päästä taistelemaan ja voittaa Magneto, joka aikoo eliminoida kaikki ihmiset. Pelaaja valitsee jonkin Ryhmä-X:n hahmoista (Kyklooppi, Tajunta, Wolverine, Storm, Kolossi tai Jäämies), jolla taistelee turnauksessa, jossa etsitään Magneton tasoista vastustajaa.


title: X-Men: Children of the Atom

text: Toisin kuin aiemmissa "X-Men"-peleissä, tässä pelaajan on mahdollista käyttää myös suosittuja vihollisia, kuten Punaomegaa, Vahtia, Spiraalia ja Hopeasamuraita.


title: Pierre Mankowski

text: Pierre Mankowski (s. 5. marraskuuta 1951 Amiens) on ranskalainen jalkapallovalmentaja ja entinen pelaaja. Hän toimi vuosina 2014–2016 Ranskan alle 21-vuotiaiden jalkapallomaajoukkueen päävalmentajana.


title: Pierre Mankowski

text:
Hän toimi vuosina 2002–2010 Ranskan maajoukkueen apulaisvalmentajana voittaen MM-hopeaa 2006. Hän toimi myös Kamerunin maajoukkueen kakkosvalmentajana 1998 MM-kilpailuissa. Saavutukset pelaajana
Saavutukset valmentajana


title: Felix II

text: Felix II oli "vastapaaviksi" nimetty paavi vuosina 355–365. Aikoinaan häntä kuitenkin pidettiin varsinaisena paavina, joskin vasta Sylvester I aikana (paavina 314–335) vakiintui Rooman piispojen kutsuminen paaviksi.


title: Felix II

text: Hän sijoittuu paavillisessa järjestyksessä paavi Liberiuksen, joka oli paavina 352–366 vallassaolon loppuaikaan sekä paavi pyhä Damasus I:n, joka oli paavina 366–383, vallassaoloajan alkamisen välillä. Liberiuksen maanpaon jälkeen, joulukuussa 355, keisari Constantius II, keisarina 337–361, Rooman paisto, joukossa myös arkkidiakoni Felix, vannoi, että he eivät tunnusta muuta piispaa kuin Liberius niin kauan kuin tämä elää. Mutta keisarin painostuksen alaisena Felix muutti mielensä ja kolme areiolaista piispaa pyhitti hänet virkaansa. Rooman papisto liittyi uuden piispansa tukijoihin, mutta kansa pysyi uskollisena Liberiukselle.


title: Felix II

text: Kun Liberius vapautettiin vuonna 357, kokosi Rooman papisto roomalaiset suurelle sirkukselle ja ilmoittivat, että vastedes kirkkoa hallitsee kaksi piispaa. Tilanteessa syntyi vastalauseiden myrsky ja kun Liberius palasi Roomaan niin mellakat pakottivat Felis II lähtemään pakoon kaupungista. Hän yritti väkivalloin paluuta useita kertoja, mutta aina hän epäonnistui ja lopulta hän vetäytyi maatilalleen Rooman läheisyyteen, ja siellä hän kuoli 22. marraskuuta 365.


title: Felix II

text: Myöhemmin keskiajan aikana useiden väärinkäsitysten kautta Felix II pidettiin varsinaisena piispana ja usein hänet esitettiin myös marttyyrina.


title: Kolmiodraama

text: Kolmiodraama tarkoittaa kolmen henkilön välisiin rakkausristiriitoihin perustuvaa tapahtumasarjaa tai näytelmää.


title: Daniel Jeandupeux

text: Daniel Jeandupeux (s. 7. helmikuuta 1949 Saint-Imier) on sveitsiläinen jalkapallovalmentaja ja entinen pelaaja.


title: Daniel Jeandupeux

text: Jeandupeux aloitti peliuransa FC La Chaux-de-Fondsin joukkueessa, josta siirtyi 1972 FC Zürichiin. Zürichissä Jeandupeux pelasi kolme vuotta ja voitti kahdesti Sveitsin mestaruuden ja cupin. 1975 hän siirtyi Ranskaan ja Girondins de Bordeaux’n riveihin. Jeandupeux lopetti peliuransa Bordeaux’ssa 30-vuotiaana ja ryhtyi valmentajaksi.


title: Daniel Jeandupeux

text: Sveitsin maajoukkueessa Jeandupeux pelasi 34 ottelua.


title: Daniel Jeandupeux

text: Saavutukset pelaajanaJeandupeux aloitti valmennusuransa FC Sionissa 1979, josta siirtyi 1980 entisen seuransa FC Zürichin päävalmentajaksi. Jeandupeux johdatti FC Zürichin Sveitsin mestaruuteen 1981 ja jätti seuran 1983 ja siirtyi Ranskaan ja Toulouse FC:n päävalmentajaksi. 1986 Jeandupeux nimitettiin Sveitsin maajoukkueen päävalmentajaksi. Jätettyään maajoukkueen 1989 Jeandupeux on valmentanut SM Caenia, RC Strasbourgia sekä Le Mansia joulukuuhun 2004 saakka. Tämän jälkeen hän siirtyi Le Mansin seurajohtaja Henri Legardan erityisavustajaksi.


title: Daniel Jeandupeux

text: Jeandupeux palasi valmennustehtäviin helmikuussa 2009, kun hän korvasi Yves Bertuccin Ranskan liigassa vaikeuksiin ajautuneen Le Mans UC:n päävalmentajana. Jeandupeux'n johdolla Le Mans on parantanut otteitaan Liguessä ja noussut pois putoamiskamppailusta. Monien pettymykseksi Jeandupeux ilmoitti huhtikuussa 2009, ettei hän jatka seurassa enää kauden jälkeen. Hän jatkoi kuitenkin seuran palveluksessa Legardan erityisavustajana. Kesäkuun lopussa 2012 Jeandupeux jättitehtävänsä Le Mansin organisaatiossa.


title: Ménage à trois

text: Ménage à trois on ranskasta muualle levinnyt käsite, joka tarkoittaa kolmen henkilön keskinäistä suhdetta. Usein käsitteellä viitataan kolmen henkilön väliseen seksuaalisuhteeseen, kuten aviossa oleva pari ja rakastajatar ovat keskenään seksuaalisuhteessa, vaikkakaan kaikkien ei tarvitse olla seksuaalisuhteessa toisiinsa.


title: Ménage à trois

text: Ranskankielistä käsitettä saatetaan myös käyttää tarkoitettaessa kolmistaan harrastettua ryhmäseksiä.


title: Subjektiivisuus

text: Subjektiivisuudella () tarkoitetaan ihmisen omakohtaisesta tulkinnasta tai käsityksestä johtuvaa ja usein myös puolueellista näkemystä, viitaten subjektin näkökulmaan. Subjektiivisuuden vastakohta on objektiivisuus.


title: Subjektiivisuus

text: Filosofiassa subjektiivisuus viittaa tulkintoihin, jotka liittyvät kunkin henkilön omiin, ainutkertaisiin kokemuksiin ja ovat läsnä vain hänen omassa tietoisuudessaan. Vaikka kokemusten syyt ovat objektiivisia ja kaikkien saatavilla (kuten tietyn valonsäteen aallonpituus), kokemukset itsessään ovat vain ne kokevan henkilön saatavilla (kuten aistittu väri tai sävy).


title: Brahmi-kirjoitus

text: Brahmi on muinainen intialainen aakkoskirjoitusjärjestelmä. Brahmi on useimpien nykyisin Etelä-Aasiassa, Tiibetissä ja Mongoliassa käytettyjen aakkostojen esi-isä. Brahmin numeromerkit puolestaan ovat arabialaisten numeroiden edeltäjiä. Yhdessä samoihin aikoihin syntyneen, sittemmin käytöstä poistuneen kharoshthi-kirjoituksen kanssa brahmi oli ensimmäinen Intiassa käytetty kirjoitusjärjestelmä induskulttuurin käyttämän kirjoituksen jälkeen. Parhaiten tunnettu esimerkki brahmiteksteistä ovat Ašokan kiveenhakkaamat lait, jotka on ajoitettu 200-luvulle eaa. Näitä pidettiin pitkään vanhimpana esimerkkinä brahmista, mutta äskettäiset löydöt viittaavat sitä käytetyn jo 500-luvulla eaa.


title: Brahmi-kirjoitus

text: Brahmin ja kharoshthin uskotaan yleisesti periytyneen seemiläisistä aakkostoista kuten läntisempienkin aakkoskirjoitusten, todennäköisesti aramealaisesta kirjoituksesta. Brahmi on voinut saada vaikutteensa kauppiaiden tai akemenidien 500-luvun eaa. valloituksen kautta. Joidenkin mielestä brahmi oli kuitenkin omaperäinen keksintö tai jopa periytynyt induskulttuurin kirjoituksesta yli 1000 vuoden takaa. Etenkin jälkimmäistä pidetään kuitenkin epätodennäköisenä. Brahmi on nk. abugida-aakkosto, eli sen konsonanttimerkki sisältää myös a-vokaalin. Muut vokaalit esitetään muuntelemalla kirjoitusmerkkiä. Brahmi kytkeytyi buddhalaisuuteen samaan tapaan kuin arabian kieli islamiin ja levisi buddhalaisuuden mukana laajalle alueelle Aasiassa, joskin muotoaan muunnellen.


title: Teleologinen todistus

text: Teleologinen todistus (myös "luonnon järjestyksen todistus", "suunnittelutodistus", "fysikaalis-teologinen" tai "tarkoitusperäisyyden todistus", "jumalatodistus", -"väite" tai "argumentti") on yritys todistaa jumalan olemassaolo vetoamalla väitettyyn kaiken tarkoituksenmukaisuuteen. Todistuksen mukaan mikään tuntemamme ei näytä suunnitellulta, ellei se ole suunniteltu. Niinpä on ollut suunnittelija, joka on Jumala.


title: Teleologinen todistus

text: Richard Dawkinsin mukaan luonnonvalintaan perustuva evoluutio tuottaa valekuvan monimutkaisesta suunnittelusta. Näiden valesuunniteltujen rakenteiden joukossa on myös hermojärjestelmiä, jotka ilmentävät tavoitehakuista käyttäytymistä. Jo pienen hyttysen lento muistuttaa enemmän maaliinsa hakeutuvaa ohjusta, kuin maaliinsa lentävää nuolta.


title: Sarasirkkalintu

text: Sarasirkkalintu ("Locustella certhiola") on sirkkalintujen heimoon lukeutuva pieni varpuslintu.


title: Sarasirkkalintu

text: Linnun pituus on 13–14 cm, siipien kärkiväli 16–19 cm ja paino noin 15 g. Olemukseltaan ja kooltaan se muistuttaa pensassirkkalintua. Väritykseltään se puolestaan muistuttaa tuttua ruokokerttusta vaaleine silmäkulmajuovineen ja punaruskeine yläperineen. Pyrstön kärki on sirkkalinnuille tyypillisesti pyöreä ja pyrstösulkien kärjet ovat valkoiset. Nuoret linnut ovat kellertäviä ja vaikeammin tunnistettavissa. Laulu muistuttaa enemmän kerttusten kuin sirkkalintujen laulua.


title: Sarasirkkalintu

text: Vanhoilla linnuilla on täydellinen sulkasato talvehtimisaluilla ennen kevätmuuton alkamista, ja ainakin osalla myös loppukesällä pesinnän päätyttyä. Myös nuorilla linnuilla on täydellinen sulkasato talvehtimisalueilla.


title: Sarasirkkalintu

text: Lajista tunnetaan neljä alalajia: "rubescens" Länsi-Siperiassa, "sparsimstriata" Etelä-Siperiassa ja Mongoliassa, "certhiola" Kaakkois-Baikalilta Amurjoelle ja "centralasiae" Keski-Aasiassa.


title: Sarasirkkalintu

text: Siperia ja Keski-Aasia Mongoliaa ja Kiinaa myöten. Muuttolintu, joka talvehtii Intiassa ja Kaakkois-Aasiassa. Sarasirkkalintu on tavattu Suomessa kerran Siikajoella 6.9.2013.


title: Sarasirkkalintu

text: Pensaikkoiset vetiset heinämaat ja jokivarsien tiheät kasvustot.


title: Sarasirkkalintu

text: Pesä on maassa heinikon suojassa. Munia on 4–7.


title: Sarasirkkalintu

text: Laji on hyönteissyöjä.


title: Carpenters

text: Carpenters oli yhdysvaltalainen lauluduo, jonka ura kesti 1960-luvun lopulta 1980-luvun alkuun. Sen muodostivat sisarukset Karen Carpenter (1950–1983) ja Richard Carpenter (s. 1946). Richard soitti duossa kosketinsoittimia ja sovitti useimmat duon levyistä, ja Karen lauloi useimmat kappaleet ja soitti joissain kappaleissa rumpuja.


title: Carpenters

text: Yhtyeen tavaramerkki oli Karenin alttoääni, Richardin hienostuneet sovitukset, joissa hän käytti usein jousi- ja puhallinsoittimia, sekä heidän yhdessä tuottamansa lauluharmoniat. Carpentersin tunnetuimpia hittejä ovat muun muassa ”Top of the World”, ”Please Mr. Postman” ja ”Yesterday Once More”. Carpenterit olivat hyvin suosittuja etenkin 1970-luvun alussa: heillä oli kolme listaykkössingleä, ja heidän albumejaan on myyty yli sata miljoonaa kappaletta.


title: Carpenters

text: Duon ura päättyi vuonna 1983, kun Karen kuoli anoreksia nervosaan. Sisarensa kuoleman jälkeen Richard on julkaissut kaksi sooloalbumia ja joitain Carpenters-kokoelmalevyjä.


title: Carpenters

text: Richard (s. 15. lokakuuta 1946) ja Karen (s. 2. maaliskuuta 1950) olivat Agnes ja Harold Carpenterin ainoat omat lapset. New Havenissä Connecticutissa asuneeseen perheeseen kuului myös adoptoitu Agnesin siskontytär Joanie. Agnes-äiti oli voimakastahtoinen, kovaa kuria pitävä nainen ja isä Harold säyseä ja hyväntahtoinen mies.


title: Carpenters

text: Musiikista tuli hiljaisen ja varautuneen Richardin elämän tärkein sisältö jo nuorella iällä, ja hän kuunteli isänsä levyjä lakkaamatta. Richardin maku oli monipuolinen: hän kuunteli kaikkea Pjotr Tšaikovskista Spike Jonesiin, mutta ennen kaikkea 1950-luvun alun suosituimpia pop- ja jazz-artisteja, kuten Frankie Lainea ja Red Nicholsia. Richard osoitti jo lapsena kiinnostusta erityisesti laulujen sovituksia kohtaan. Kahdeksanvuotiaana Richard alkoi ottaa pianotunteja, jotka hän kuitenkin keskeytti vuotta myöhemmin, osittain siksi, että hänen opettajansa ei sallinut hänen improvisoida. Muutamaa vuotta myöhemmin Richard jatkoi pianonsoiton opiskelua sallivamman opettajan johdolla, ja soittamisesta tuli pian hänelle kaiken ajan nielevä intohimo. Hän aloitti pianonsoiton opinnot myös Yale Music School -koulussa.


title: Carpenters

text: Viisitoistavuotiaana Richard perusti lukiokavereidensa kanssa yhtyeen ja alkoi soitella paikallisissa klubeissa vanhempien muusikoiden kanssa. Hänen ensimmäinen levytyksensä oli The Barries -nimisen yhtyeen riveissä 16-vuotiaana.


title: Carpenters

text: Vuonna 1963 Carpenterin perhe muutti Downeyyn Kaliforniaan, missä oli miellyttävämpi ilmasto kuin Connecticutissa ja missä Richard voisi menestyä alkavalla muusikonurallaan. Downeyssa Richard sai vuodeksi paikan metodistikirkon urkujensoittajana.


title: Carpenters

text: Karen oli pitkään seurannut veljensä musiikkiharrastusta vierestä, mutta ei itse osoittanut vielä kiinnostusta soittamiseen vaan harrasti mieluummin urheilua. Kaliforniassa hän alkoi soittaa kellopeliä koulun marssiorkesterissa, ja hänelle ostettiin sen jälkeen rummut. Hän kehittyi taitavaksi rumpaliksi.


title: Carpenters

text: Vuonna 1964 Carpenterin sisarukset perustivat basson- ja tuubansoittaja Wes Jacobsin kanssa Richard Carpenter Trio -nimisen yhtyeen, joka soitti hiukan vanhanaikaista pop-musiikkia. Yhtye harjoitteli Carpenterien kotona. Se soitti aluksi häissä ja tanssiaisissa ja vuonna 1966 jo hetken ajan vakituisesti pihviravintolassa. Karen lauloi triossa rumpujen soittamisen lisäksi, ja kunnianhimoinen Richard ohjasi lahjakasta siskoaan tarmokkaasti muusikonuralle.


title: Carpenters

text: Vuonna 1966 Karen teki sopimuksen Joe Osbornin Magic Lamp -levymerkille ja levytti singlenä kaksi Richardin kirjoittamaa laulua. Pienen yhtiön single ei käynyt kaupaksi, ja sitä painettiin vain 500 kappaletta.


title: Carpenters

text: The Richard Carpenter Trio voitti kesäkuussa 1966 amatöörien kykykilpailun ”The Battle of the Bands”, ja trio sai paljon julkisuutta paikallisessa mediassa. Voiton jälkeen RCA Records tarjosi heille levytyssopimusta, jonka Richard allekirjoitti. Trio äänitti 11 kappaletta, mutta levy-yhtiö ei nähnyt sen jazzahtavassa musiikissa kaupallista potentiaalia, joten sopimus purettiin pientä korvausta vastaan.


title: Carpenters

text: Kalifornian osavaltionyliopistossa Richard tapasi John Bettisin, josta tuli pitkäksi aikaa Carpenterien laulujen sanoittaja. Karen seurasi Richardia samaan yliopistoon myöhemmin. Richard menestyi opinnoissaan keskinkertaisesti, mutta huonosti menestyvä ja vain musiikista kiinnostunut Karen erotettiin koulusta lyhyeksi aikaa vuonna 1968. Vuonna 1967 trion manageriksi palkattiin Ed Sulzer. Richard laajensi yhtyettä uusilla jäsenillä, ja sen nimeksi vaihdettiin Spectrum. Miellyttävän kuuloista mutta epäkaupallista musiikkia soittanut tylsännäköinen yhtye ei kuitenkaan onnistunut saamaan levytyssopimusta sinnikkäästä yrittämisestä huolimatta. Yhtyeen Beatles- ja Beach Boys -tyyliset harmoniat yhdistettynä Richardin hienostuneisiin sovituksiin nähtiin myös liian vaikeasti luokiteltavana mihinkään musiikin tyylilajiin.


title: Carpenters

text: Richard ja Bettis soittivat olkihattuihin ja liiveihin pukeutuneina Disneylandissä vuoden 1967 kesällä kohtuullista viikkopalkkaa vastaan. Pitkästyneinä liikaa musiikillisia vapauksia ottaneet miehet erotettiin viiden kuukauden jälkeen.


title: Carpenters

text: Carpenterit ottivat lopulta neuvoista vaarin ja alkoivat hiukan kiinnittää huomiota ulkonäköönsä. Teini-ikäiseksi asti pullea Karen laihdutti, ja Richard luopui sangallisista silmälaseistaan ja alkoi käyttää piilolinssejä. Yhtye sai kaksi tarjousta levy-yhtiöiltä, mutta ne eivät johtaneet sopimukseen, ja Spectrum hajosi riitaisana. Carpenterit jatkoivat äänittämistä duona ja kehittivät soundiaan. Richard antoi duolle nimeksi Carpenters, ilman "the"-artikkelia. Carpenters-duo pääsi vuonna 1968 suosittuun television yliopistokykyohjelmaan "Your All American College Show", jossa he esiintyivät muutaman kerran puolentoista vuoden aikana.


title: Carpenters

text: A&M Records -yhtiön tuottaja ja tunnettu trumpetisti Herb Alpert kuuli vuonna 1969 Carpenterien demonauhan. Karenin läheisyyttä tihkuva ääni, parin harmoniat ja Richardin sovitukset tekivät häneen vaikutuksen, ja levytyssopimus allekirjoitettiin huhtikuussa 1969. Carpenterit saivat 10 000 dollarin etumaksun ja seitsemän prosentin rojaltit levynmyynnistä. Turvallisen levytyssopimuksen myötä sirarukset jättivät yliopiston musiikkiopintonsa kesken kevään viimeisten tenttien jälkeen. Parilla oli yhä voimassa oleva mainoskiertuesopimus Fordin kanssa, mutta Ford suostui purkamaan sopimuksen.


title: Carpenters

text: Hempeitä rakkauslauluja laulava, puhtoinen Carpentersin sisaruspari herätti Alpertin suosiosta huolimatta A&M:n henkilökunnassa aluksi pelkoja yhtiön katu-uskottavuuden menetyksestä, ja nolotus säilyi yhtiön työntekijöissä pitkälle seuraavalle vuosikymmenellekin. Karenin epätavallinen kaksoisrooli laulajana ja rumpalina oli myös alkanut epäilyttää niin Richardia kuin levy-yhtiötäkin, mutta esiintyjänä kokematon Karen ei itse vielä halunnut luopua rummuistaan.


title: Carpenters

text: Carpenterien ensimmäinen albumi "Offering" ilmestyi lokakuussa 1969. Levy sai kriitikoilta hiukan varautuneen vastaanoton, mutta singleksi nostettu Beatles-cover ”Ticket to Ride” menestyi kohtalaisesti ja nousi Billboard-listan sijalle 54.


title: Carpenters

text: Burt Bacharach, joka oli Carpenterien suosikki Beatlesin ja Beach Boysin ohella, ehdotti, että Carpenterit esittäisivät hänen musiikkiaan Bacharachin hyväntekeväisyyskonsertissa vuoden 1970 helmikuussa. Samalla Herb Alpert ehdotti Richardille, että Carpenterit levyttäisivät Bacharachin seitsemän vuotta aiemmin Dionne Warwickin levylle tekemän kappaleen ”They Long to Be Close to You”. Carpenterit muokkasivat laulusta omantyylisensä, ja ”Close to You” nousi Billboardin singlelistan ykköseksi heinäkuussa 1970. Menestyksen myötä Carpenterit vaihtoivat managerikseen kokeneen Sherwin Bashin; Ed Sulzer jatkoi Carpentereille tarjottujen laulujen esitarkastajan työssä vuosina 1972–1979.


title: Carpenters

text: Carpenterien työtoverit kuvailivat sisaruksia uralleen täysin omistautuneina perfektionisteina: Karen oli puhelias ja kilpailuhenkinen, ja Richard oli hiljaisempi, hermostunut ja intensiivinen. Carpenterit eivät täysin sopeutuneet A&M:ään, mutta hyvää musiikkia rakastavan Herb Alpertin usko duon lahjoihin oli järkkymätön. Yhtiöön palkattiin lauluntekijöiksi Paul Williams ja Roger Nichols, joiden kirjoittamasta laulusta ”We’ve Only Just Begun” tuli Carpenterien toinen ykköshitti vain kolme kuukautta ensimmäisen jälkeen.


title: Carpenters

text: Vuonna 1970 ilmestynyt Carpenterien toinen albumi "Close to You" oli suurmenestys. Se myi viisi miljoonaa kappaletta ja toi duolle kuusi Grammy-ehdokkutta, joista he voittivat parhaan uuden artistin ja parhaan nykymusiikin lauluyhtyeen palkinnot. Duon menestyshittien sarja jatkui, ja kolmas albumi "Carpenters" (1971) sai Grammy-ehdokkuuden vuoden parhaaksi albumiksi.


title: Carpenters

text: Richard onnistui vuonna 1971 taivuttelemaan Karenin laulamaan osan lauluista seisten yhtyeen edessä ja istumaan rumpujen takana vain rytmikkäimpien laulujen aikana. Richard piti myös huolen siitä, että kiertueilla soittanut yhtye esitti kappaleet tarkalleen levyversion mukaisina. Carpenterit vaativat yhtyeensä muusikoilta täydellisyyttä, ja heidän kitaristinsa Tony Peluso on sanonut, etteivät sisarukset itse kertaakaan laulaneet tai soittaneet nuotin vierestä.


title: Carpenters

text: Carpenterien kappaleiden tuottajaksi oli alusta asti merkitty A&M:n tuottaja Jack Daugherty. Hänellä ei kuitenkaan koskaan ollut taiteellista vaikutusta Carpenterien musiikkiin, joka oli kokonaan Richardin hallinnassa. Omanarvontuntoinen Richard halusi viimein Daughertyn nimen pois Carpenterin tuotannosta, joten Daugherty erotettiin A&M:stä vuonna 1972. Hän haastoi yhtiön 1980-luvulla oikeuteen nimensä vetämisestä lokaan, mutta yhtiö voitti jutun.


title: Carpenters

text: Richard otti vuonna 1972 sävellykseensä ”Goodbye to Love” kitaristi Tony Peluson rock-sooloja, mikä vieraannutti joitain yhtyeen faneja, mutta laajensi samalla yhtyeen musiikillista skaalaa. Yhtyeen levyt ja singlet, kuten "A Song for You" -albumin (1972) ”Top of the World” ja "Now & Then" -albumin (1973) ”Yesterday Once More”, nousivat nopeasti listojen kärkeen. Carpenterien hittikokoelmalevy nousi vuonna 1973 listoille kahdeksi vuodeksi.


title: Carpenters

text: Carpenterien singleistä alettiin tehdä myös videoita, mikä oli 1970-luvun alussa vielä melko uutta. Videonteossa aiheutti ongelmia Karenin istuminen miehekkäästi hajareisin rumpupatterinsa takana, sisarusduon näkyminen kiusallisesti lähekkäin samassa kuvassa heidän laulaessaan rakkauslauluja sekä Agnes-äidin valitukset siitä, että Richardia näytettiin liian vähän. Duo kärsi harmikseen edelleen myös katu-uskottavuuden puutteesta, ja media käytti heistä erilaisia pilkkanimiä, kuten ”äidin omenapiirakka”, ”putipuhtaat” ja ”valkoisista valkoisimmat”. Heidän imago-ongelmaansa ei auttanut se, että republikaanipresidentti Richard Nixon ylisti heitä esimerkillisinä nuorina amerikkalaisina; Carpenterit olivat tosin itsekin republikaaneja.


title: Carpenters

text: Vuonna 1974 Karen alkoi pukeutua konsertteihinsa tyylikkäämmin ja alkoi samalla laihduttaa tavalla, jota on jälkeenpäin pidetty alkuna hänen sairastumiselleen anoreksia nervosaan.


title: Carpenters

text: Suosionsa huipulla ollut Carpenters kiersi Yhdysvaltoja ja maailmaa hyvin ahkerasti vuosien 1970–1975 välillä. He soittivat tuolloin useimpina vuosina 150–200 konserttia, mitä Richard on jälkeenpäin katunut. Hänen mielestään Carpentersin suosio oli jo niin vakaata, että heidän ei olisi tarvinnut kiertää jatkuvasti. Kiertue-elämä vei Richardilta myös aikaa säveltämiseltä ja rasitti Karenia. Yhtyeen konsertit eivät olleet varsinaisesti fyysisesti rasittavia, sillä Carpenterien lavaesiintyminen oli hillittyä, eivätkä Carpenterit käyttäneet päihteitä, mutta Karen kuvaili jälkeenpäin kokeneensa joskus tyhjyyden tunnetta konserttien jälkeen.


title: Carpenters

text: Sisarusten välit säilyivät kiertueilla pohjimmiltaan hyvinä, vaikka heillä olikin usein kiihkeitä musikaalisia erimielisyyksiä. Ristiriitoja aiheutti myös Karenin ylihuolehtiva, jopa äitimäinen asenne Richardiin ja kriittisyys tämän tyttöystäviä kohtaan, mikä kariuttikin joitain Richardin romansseja. Randy Bash, Richardin tyttöystävä vuosina 1974–1975, kutsui koko ikänsä yhdessä olleiden Carpenterien sisarussuhdetta jopa epänormaalin läheiseksi. Elämäkertoja Ray Colemanin mukaan Karen kärsi myös vakavien miessuhteiden solmimisen mahdottomuudesta konserttikiertueilla ja tunsi itsensä usein yksinäiseksi; monien John Bettisin hänelle kirjoittamien melankolisten sanoitusten onkin tulkittu kertovan Karenin omista tunteista. Karenilla oli kuitenkin joitain puolivakavia suhteita yhtyeen kiertuehenkilökuntaan kuuluneiden miesten kanssa.


title: Carpenters

text: Vuoden 1975 albumi "Horizon" jatkoi duon menestysalbumien sarjaa, ja Richardin itsekin laskelmoiduksi myöntämä single ”Only Yesterday” nousi top-5:een. Albumia seurasi rankka kiertue, jota varjosti alati väsyneen Karenin laihuus, joka oli alkanut järkyttää niin Richardia kuin yleisöäkin. Kiertue aiheutti myös julkisen skandaalin, kun Carpenterit erottivat lämmittelijänään toimineen Neil Sedakan kesken kiertuetta, koska tämä oli ottanut liian näkyvän roolin konserteissa. Tapahtumien seurauksena Richard erotti myös duon managerin Sherwin Bashin, ja lopulta Karenin heikentynyt kunto pakotti Richardin keskeyttämään kiertueen.


title: Carpenters

text: Sisarukset olivat asuneet Downeyssa yhdessä vanhempiensa kanssa vuoteen 1976 saakka, kunnes Karen muutti omaan, tilavaan taloonsa. Richard ryhtyi keräilemään autoja. Heidän levynmyyntinsä alkoi kuitenkin laskea: "Horizon" (1975) oli vain kultalevy kaikkien platinalevyjen jälkeen, ja "A Kind of Hush" (1976) oli taiteellinen pettymys Richardille. Carpenterit eivät enää onnistuneet tekemään hittisinglejä, mutta heidän levyillään oli uskollinen ostajakunta, joka piti levyjen myyntiluvut edelleen kohtalaisina pitkälle 1990-luvulle saakka.


title: Carpenters

text: Duo palkkasi vuonna 1976 uudeksi managerikseen Jerry Weintraubin, jonka listoilla olivat olleet muiden muassa Frank Sinatra, Elvis Presley ja Bob Dylan. Weintraub ryhtyi uudistamaan kaksikon imagoa ja sai heidät lisäämään televisioesiintymisiään alituisen konsertoinnin sijaan. Televisioesiintymisistä alkoi Carpenterien uran uusi vaihe: kaksikon ensimmäinen televisioshow esitettiin 8. joulukuuta 1976. Siitä tuli yksi viikon katsotuimmista ohjelmista, ja se poiki uusia tarjouksia.


title: Carpenters

text: Richard oli 1970-luvun puolivälissä tullut siihen tulokseen, että duon lavaesiintymiset olivat jo monen vuoden ajan olleet liian tylsiä. Carpenterit elävöittivätkin konserttiesiintymisiään Weintraubin aloitteesta ja lisäsivät niihin komediallisia osuuksia. Konsertit olivat yleisömenestyksiä, mutta media piti duon muutosta jopa ylimitoitettuna.


title: Carpenters

text: Seuraava albumi "Passage" (1977) ei sisältänyt yhtään Carpenter–Bettis-kaksikon omaa laulua ja oli aikaisempia levyjä monipuolisempi. Richard luovutti tuottajan roolin brittiläiselle Peter Knightille. Levy ei kuitenkaan myynyt edes kultaa, vaikka Richard olikin siihen musiikillisesti tyytyväinen.


title: Carpenters

text: Carpenterit levyttivät joululevyn "Christmas Portrait" vuonna 1978. Richardin mukaan heillä oli aikomuksena tehdä myöhemmin useampiakin joululevyjä, sillä Karenin lämmin ääni sopi hyvin joululevyn tunnelmaan. Levystä tulikin suurmenestys ja pysyvä jouluklassikko.


title: Carpenters

text: Richard tuli vuonna 1976 riippuvaiseksi metakvaloni-unilääkkeestä. Hän oli aloittanut lääkkeen säännöllisen käytön nukahtamisen apuna raskaan Euroopan-kiertueen jälkeen vuonna 1972, mutta neljä vuotta myöhemmin hän alkoi käyttää lääkettä stimulanttina myös päivisin. Koko Richardin elämää pian hallitsevan liikakäytön myötä Richardin paino putosi, hän alkoi kärsiä erilaisista terveysongelmista ja hänen soittokykynsä heikkeni vuosi vuodelta. Syksyllä 1978 Richard saavutti aallonpohjan ja joutui lopettamaan konsertoinnin. Tauon oli tarkoitus olla väliaikainen, mutta syyskuinen Las Vegasin konsertti jäi Carpenterien viimeiseksi yhteiseksi konsertiksi.


title: Carpenters

text: Richard lähti Kaliforniasta vieroitushoitoon Kansasiin vuonna 1979. Hoito tepsi ja hän onnistui pääsemään kuiville. Samalla, kun Richardin lääkeriippuvuus oli pakottanut hänet soittotauolle, myös Karenin etenevä anoreksia huolestutti hänen lähipiiriään. Karen ei syönyt juuri mitään läheistensä vaatimuksista huolimatta ja laihtui laihtumistaan.


title: Carpenters

text: Vuonna 1979 Karen päätti tehdä soololevyn elvyttääkseen Carpenterien hiipuvaa suosiota Richardin tauon aikana. Lääkeriippuvuudestaan vuoden 1979 aikana toipunut Richard antoi suunnitelmalle siunauksensa, vaikka ei pitänytkään ajatuksesta. Karen lensi toukokuussa 1979 New Yorkiin levyttämään soololevyään. Levy tehtiin julkaisuvalmiiksi, mutta niin levy-yhtiö kuin Richardkaan eivät olleet siihen tyytyväisiä, ja levy jätettiin julkaisematta. Richard julkaisi joitain levyn kappaleita myöhemmin kokoelmalevyillä. Levy julkaistiin lopulta kokonaisena nimellä "Karen Carpenter" vuonna 1996.


title: Carpenters

text: Karen meni naimisiin Tom Burrisin kanssa vuonna 1980. He muuttivat erilleen vuoden kuluttua. Virallisen avioeron oli tarkoitus tulla voimaan Karenin kuolinpäivänä helmikuussa 1983.


title: Carpenters

text: Vuonna 1981 Carpenterit julkaisivat viimeiseksi jääneen yhteisen albuminsa "Made in America". Siltä otettu single ”Touch Me When We’re Dancing” nousi top-20:een, mutta albumi ei saanut paljonkaan soittoaikaa radiossa, vaikka myikin kohtalaisen hyvin.


title: Carpenters

text: Karen hakeutui lopulta hoitoon läheistensä kehotuksesta ja vietti vuoden 1982 New Yorkissa tavaten anoreksiaan erikoistunutta psykoterapeuttia. Hän sai vuoden lopulla lisää painoa, suurimmaksi osaksi tosin suonensisäisesti leikkauksen jälkeen. Hän keskeytti hoidon vuoden lopulla ja muutti Downeyyn vanhempiensa luo joulukuussa 1982, jolloin hän pystyi jälleen syömään melko normaalisti. Hän sai kuitenkin kohtalokkaan sydänkohtauksen helmikuun 4. päivän aamuna vuonna 1983 ja kuoli 32-vuotiaana. Kuolintodistuksen mukaan kuoleman aiheuttanut sydänkohtaus oli seurausta anoreksiasta. Kuoleman aiheuttajaksi on esitetty myös ipecac-oksennuslääkkeen käyttö, joka olisi heikentänyt sydänlihasta. Richard ei usko siskonsa käyttäneen kyseistä lääkettä, mutta Karenin psykoterapeutti uskoo Karenin alkaneen käyttää sitä hoidon päätyttyä.


title: Carpenters

text: Richard julkaisi vuoden 1983 lopulla Carpenters-kokoelmalevyn "Voice of the Heart", jolla oli myös vuonna 1982 äänitettyjä, ennen julkaisemattomia lauluja. Seuraavina vuosina Richard jatkoi Carpenters-äänitysten julkaisemista uusilla kokoelmalevyillä, usein uudelleen miksattuina.


title: Carpenters

text: Vaikka Carpenterit eivät olleetkaan median suosiossa, Karen ja Richardkin saivat tunnustusta monilta kollegoiltaan. Paul McCartneyn mukaan Karen Carpenterilla oli ”maailman paras naisääni: melodinen, sointuva ja yksilöllinen”.


title: Carpenters

text: Herb Alpert rakasti Karenin ääntä mutta korosti erityisesti Richardin roolia duon menestyksessä: ”Richard oli Carpenterien menestyksen avain. Hän tiesi kuinka kietoa Karenin ääni oikeaan tapettiin – lauluihin jotka toimivat hänelle. Eikä hän tyytynyt yhtään vähempään kuin mitä piti parhaana.” Myös Karen korosti usein haastatteluissaan, kuinka hän arvosti veljensä lahjakkuutta ja kuinka turhautunut hän oli Richardiin kohdistuneeseen aliarvostukseen.


title: Carpenters

text: Karenin ääniala oli peräti neljä oktaavia, mutta lauluissaan hän käytti etupäässä alarekisteriään – kuten hän itse sanoi laulutavastaan: ”Rahat ovat kellarissa”.


Luettelo tavallisimmista suomalaisista luonnonkasveista perustuu Kuopion yliopiston kurssin "Ympäristötieteiden kasvintuntemus" vaatimuksiin. Lajit on tässä järjestetty heimoittain, alakaarittain ja kaarittain.


Lahden ammattikorkeakoulun opiskelijakunta LAMKO (engl. "Student Union of Lahti University of Applied Sciences") on Lahden ammattikorkeakoulussa toimiva opiskelijakunta.


title: Lahden ammattikorkeakoulun opiskelijakunta

text: Ammattikorkeakoululain 42 a § mukaan ”opiskelijakunnan tehtävänä on omalta osaltaan valmistaa opiskelijoita aktiiviseen, valveutuneeseen ja kriittiseen kansalaisuuteen. Opiskelijakunnan tehtävänä on myös toimia jäsentensä yhdyssiteenä ja edistää heidän yhteiskunnallisia, sosiaalisia ja henkisiä sekä opiskeluun ja opiskelijan asemaan yhteiskunnassa liittyviä pyrkimyksiään.”


text: Opiskelijakunta muun muassa valitsee opiskelijoiden edustajat ammattikorkeakoulun hallitukseen sekä muihin monijäsenisiin toimielimiin ja työryhmiin.


text: Opiskelijakunnan ylintä päätösvaltaa käyttää edustajisto. Edustajisto valitaan vaaleilla, ja ehdolle voi asettua kuka tahansa opiskelijakunnan jäsen. Edustajiston tehtäviin kuuluu muun muassa hallituksen nimittäminen sekä tämän toiminnan valvominen.


text: Hallituksen valitsee edustajisto vuosittain. Hallituksessa toimiminen ei edellytä opiskelijakunnan jäsenyyttä. LAMKOn hallitus jakautuu kahdeksaan (8) sektoriin ja puheenjohtajistoon. Kukin hallituksen jäsen vastaa omasta sektoristaan ja edunvalvonnasta kyseisellä osa-alueella. Osalla sektorivastaavista on tukenaan jaostot, jotka koostuvat ammattikorkeakoulun opiskelijoista.


text: LAMKOn sektorit ovat liikunta, huvi, kulttuuri, viestintä, kansainvälisyys, tutor, sosiaalipolitiikka ja koulutuspolitiikka. Sektorikentän uusin tulokas on kulttuurisektori, joka perustettiin vuonna 2014 laajentamaan tapahtumatarjontaa ja edistämään Lahden paikallista opiskelijakulttuuria.


text: Opiskelijakunnan arkea ja taloutta pyörittävät kaksi työntekijää, tutorsihteeri ja pääsihteeri. Tutorsihteeri koordinoi tutorointia yhteistyössä tutor- ja kansainvälisyysvastaavan kanssa, kun taas pääsihteeri vastaa opiskelijakunnan hallinnollisten ja taloudellisten asioiden hoidosta.


text: Opiskelijakunnan jäsenyys on vapaaehtoinen, ja jäseneksi voi lain nojalla liittyä kaikki Lahden ammattikorkeakoulussa tutkintoon opiskelevat opiskelijat. Lisäksi opiskelijakunta voi valita jäsenyyden tarjoamisesta myös muille korkeakoulun opiskelijoille. Lahden ammattikorkeakoulun opiskelijakunnassa jäseneksi voivat liittyä kaikki ammattikorkeakoulun opiskelijat. Vuonna 2014 Lahden ammattikorkeakoulun opiskelijakunta LAMKOon kuului noin 42 % Lahden ammattikorkeakoulun opiskelijoista.


text: LAMKO on poliittisesti sitoutumaton järjestö. Se kuuluu Suomen opiskelijakuntien liittoon, SAMOK ry:hyn, jonka kautta opiskelijakunta pääsee vaikuttamaan valtakunnallisesti opiskelijoita koskeviin asioihin. LAMKO on myös Opiskelijoiden liikuntaliitto OLL:n jäsen.


text: Lahden ammattikorkeakoulu on osa Hämeen ammattikorkeakoulun, Laurea ammattikorkeakoulun kanssa muodostettua FUAS –liittoumaa (Federation of Universities of Applied Sciences). Ammattikorkeakoulun FUAS –liittouman myötä Lahden ammattikorkeakoulun opiskelijakunta LAMKO kuuluu FUAS-opiskelijakuntiin.


text: Lahden ammattikorkeakoulun opiskelijakunta LAMKOn voidaan katsoa saaneen alkunsa vuonna 1996 kun Lahden ammattikorkeakoulun opiskelijat ry perustettiin. Lahden ammattikorkeakoulun opiskelijat ry:n tehtävät siirrettiin opiskelijakunnalle vuonna 2005, kun silloinen AMK-laki astui voimaan.


text: Lahden ammattikorkeakoulun opiskelijakunta LAMKOn puheenjohtajina ovat toimineet


title: Lasse Andersson

text: Kalle "Lasse" Rudolf Andersson () on Anders Jacobssonin ja Sören Olssonin luoma kuuluisa ruotsalainen fiktiivinen poika. Hän on tarinoissa 7–12-vuotias. Lasse-kirjasarja alkaa kirjasta "Lasse, ekaluokkalainen". Kirjoja on ilmestynyt Ruotsissa 23 ja Suomessa 20. Lasse-kirjoja kustantaa Suomessa Kustannusosakeyhtiö Otava. Sarjan on suomentanut ensimmäistä kirjaa lukuun ottamatta Tuula Kallioniemi. Kirjat on suunnattu 7–12-vuotiaille.


title: Lasse Andersson

text: Lasse asuu Glimmerdaggissa, joka on kuvitteellinen ruotsalainen pikkukaupunki. Yhdeksänvuotiaana hän muuttaa vähäksi aikaa pois sieltä, mutta palaa pian vanhaan kotikaupunkiinsa.


title: Lasse Andersson

text: Lassen perheeseen kuuluvat vanhemmat Rudolf ja Karin Andersson sekä muut lapset: isosisko Anna, ärsyttävä pikkuveli Håkan sekä kirjassa "Selvä peli, Lasse" syntynyt pikkusisko Isabelle. Lasse käy Eteläistä koulua. Lassella on vaaleat hiukset ja siniset silmät.


title: Lasse Andersson

text: Lasse on melko avoin ja sosiaalinen naistenmies, ja hänet mainitaan monessa kirjassa parantumattomana likkojenhurmaajana. Hänen paras ystävänsä on naapuriperheen tyttö Sophie Blixt, jonka kanssa hän tekee mielellään kaikkea romanttista (muun muassa pussailee). Lassella on muitakin ihastuksia, kuten Jennifer Blomberg, Maria Perez, Åsa Leipänen, norjalainen Sissel, Cornelia jne. Lasse pitää Håkanin ärsyttämisestä sekä Annan poikaystäväasioiden urkkimisesta.Kirjasta "Lassen kesäloma" ("Sunes sommar") tehtiin Ruotsissa 1993 elokuva, "Lassen kesäloma".


Spider-Man and the X-Men: Arcade’s Revenge on Software Creationsin kehittämä ja LJN:n vuonna 1992 julkaisema toiminta- ja tasohyppelypeli. Peli on julkaistu SNES:lle, Sega Mega Drivelle, Sega Game Gearille ja Game Boylle. Pelissä seikkaillaan Marvel Comicsin sarjakuvahahmoilla.


title: Spider-Man and the X-Men: Arcade’s Revenge

text: Ensimmäisellä tasolla pelaaja ohjaa Hämähäkkimiestä, jonka täytyy purkaa useita pommeja hylätyssä rakennuksessa. Tason jälkeen pelaaja saa sitten tietää, että Armoton on kaapannut Stormin, Kykloopin, Wolverinen ja Gambiitin. Pelaaja ohjaa sitten heitä yrittäen vapautua Armottoman Murhamaailmasta ja lopuksi taistelee Hämähäkkimiehellä Armotonta vastaan.


title: Gerald Bales

text: Gerald Bales CM (12. toukokuuta 1919–4. heinäkuuta 2002) oli kanadalainen urkuri ja säveltäjä. Hän oppi musiikin alkeet äidiltään ja piti oman pianoresitaalin 7-vuotiaana.


title: Gerald Bales

text: Bales syntyi Torontossa, jossa hän opiskeli vuosina 1936–1940 pianon- ja urkujensoittoa, sävellystä ja orkesterinjohtoa. Suuri osa hänen ammattiurastaan meni toimiessa urkurina ja kuoromestarina Torontossa, Calgaryssä ja Minneapolisissa. Vuosina 1971–1984 hän opetti urkujensoittoa, kuoronjohtoa ja orkestraatiota Ottawan yliopistolla. Bales sävelsi uransa aikana yli 120 teosta pianolle, uruille, lauluäänelle, orkesterille ja kamariorkesterille.


title: Gerald Bales

text: Bales oli Royal Canadian College of Organistsin jäsen ja toimi sen puheenjohtajana 1980–1982. Vuonna 1996 hänelle myönnettiin Order of Canadan kunniamerkki. Hän eli 83-vuotiaaksi.


title: Saaranpaskantamasaari

text: Saaranpaskantamasaari on pieni asumaton saari Sallan kunnassa Onkamojärven koillispäässä. Se sijaitsee Suomen ja Venäjän välisellä rajavyöhykkeellä alle 200 metrin päässä valtakunnanrajasta. Saari on tunnettu erikoisen nimensä takia.


title: Vilho Koljonen

text: Vilho Koljonen (18. elokuuta 1910 Kiihtelysvaara – 1. syyskuuta 2000) oli suomalainen kirjailija, valokuvaaja ja musiikintekijä, joka toimi vuodesta 1955 lähtien Muonion Särkijärven koulun opettajana. Vuosina 1936–44 Koljonen toimi mainostoimisto Erva-Latvalan tekstisuunnittelijana.


title: Vilho Koljonen

text: Vilho Koljonen on tullut tunnetuksi ennen kaikkea lukuisten muun muassa Kauko Käyhkön ja Kipparikvartetin esittämien laulujen sanoittajana. Monet Koljosen lauluista ovat päätyneet myös koulujen musiikkikirjojen sivuille.


title: Vilho Koljonen

text: Vilho Koljosen poika Veli Koljonen (s. 1951) on tunnettu taidemaalari.


title: Luettelo Aku Ankan ammateista

text: Tämä on luettelo Aku Ankan ammateista.


title: Luettelo Aku Ankan ammateista

text: Aku on toiminut lukuisissa työpaikoissa. "Roope-setä"-lehden elokuun 2004 numerossa selvitettiin Akun ammatteja. Siinä mainittiin Akun olleen töissä Kattivaaran margariinitehtaalla, Roope Ankalla kolikonkiillottajana ”ja kymmenissä muissakin paikoissa”. Tietotoimiston selvityksen mukaan Aku ”saa luonteensa vuoksi potkut aina säännöllisin väliajoin” ja on tämän takia työskennellyt niin monessa paikassa. Ensimmäisessä suomenkielisessä "Aku Ankka & kumppanit" -lehdessä joulukuussa 1951 Aku toimi koulusalapoliisina (Carl Barksin tarinassa "Aku Ankka koulusalapoliisina") ja yritti saada kiinni koulusta lintsaavia sisarenpoikiaan.


title: Nick Lowe

text: Nicholas Drain "Nick" Lowe (s. 24. maaliskuuta 1949, Walton-on-Thames, Englanti) on laulaja-lauluntekijä ja tuottaja, joka tuottaa ja esittää useita eri musiikin tyylejä.


title: Nick Lowe

text: Lowe aloitti uransa vuonna 1966 yhtyeessä nimeltä Kippington Lodge, jonka hän oli perustanut ystävänsä Brinsley Schwarzin kanssa. Soolouran lisäksi hän on ollut jäsenenä myös kokoonpanoissa Brinsley Schwarz (1969-1975), Rockpile (1976-1981) ja Little Village (1992).


title: Boney M.

text:
Boney M. on tuottaja Frank Farianin perustama 1970-luvulla suosittu diskoyhtye.
Yhtyeen jäsenet ovat kotoisin Karibialta, Jamaikalta, Montserratilta (Yhdistynyt kuningaskunta) ja Arubalta (Alankomaat). Kaikki Boney M:n albumit on äänitetty Saksassa, mutta joidenkin kappaleiden soitto- ja lauluosuuksia sekä yksittäisiä kappaleita on äänitetty eri puolilla maailmaa (muun muassa Bob Marleyn Studio), soitto-osuuksissa on käytetty muun muassa Lontoon filharmonista orkesteria. Yhtyeen tunnetuimpia hittejä ovat esimerkiksi ”Daddy Cool”, ”Rasputin”, ”Rivers of Babylon”, ”Ma Baker”, ”Brown Girl in the Ring”, ”El Lute”, ”Gotta Go Home” ja ”Sunny”.


title: Boney M.

text: Boney M:n ura alkoi studioprojektina vuonna 1975. Tuottaja Frank Farian sävelsi ja äänitti instrumentaalikappaleen ”Hey-Dakar”, jonka hän julkaisi esittäjänimellä Exodus ja tekijänimenllä Zambi. ”Hey-Dakar”-singlen A-puolella oli esittäjänimellä Exodus julkaistu kappale ”Africa”. Farianin ”Exodus”-nimellä julkaisema ”Hey-Dakar” ei kuitenkaan saavuttanut lainkaan listasijoituksia, joten Farian miksasi ja äänitti kappaleen uudelleen lisäten siihen samalla omat lauluosuutensa. Hän antoi sille uuden nimen ”Baby Do You Wanna Bump?” ja julkaisi sen uudelleen Boney M. -nimellä. Kappaleesta tuli pikku hiljaa hitti Belgiassa ja Alankomaissa, ja levy-yhtiö painosti Fariania kokoamaan esiintyjäryhmän ja promoamaan kappaletta Farianin keksimällä Boney M. -nimellä. Yhtyeeseen palkattiin Marcia Barrett, Liz Mitchell, Maizie Williams ja Bobby Farrell, jolloin syntyi alkuperäinen kokoonpano. Studioalbumeilla lauloivat Barrett, Mitchell, Farrell sekä tuottaja Frank Farian.


title: Boney M.

text: Boney M saavutti vuodesta 1976 lähtien suurta maailmanlaajuista suosiota. 1980-luvulle tultaessa suurin diskobuumi oli kuitenkin ohi, ja samalla myös Boney M:n suosio alkoi laskea.


title: Boney M.

text: Erilaisia Boney M.-kokoonpanoja on esiintynyt Suomessa, muun muassa 26. kesäkuuta 2009 Kuopion viinijuhlilla ja 10. heinäkuuta 2010 Lahden Yöt -festivaalilla. Alkuperäinen kokoonpano on esiintynyt Suomessa vain kahdesti. Molemmat esiintymiset tapahtuivat vuonna 1989, ja ne olivat osa "Greatest Hits of All Times Vol. 1"- ja "Vol. 2" -kokoelmien promootiokiertuetta. Kuitenkin yhtye oli virallisesti hajonnut jo kolme vuotta aiemmin, vuonna 1986.


title: Onkamojärvi

text: Onkamojärvi (Онкамоярви) on järvi Sallan kunnassa Lapissa. Se sijaitsee Suomen ja Venäjän rajalla, suurin osa järvestä on Suomen puolella.


title: Onkamojärvi

text: Järvessä on 32 saarta, muun muassa Kallunkisaari, Karvastekemäsaari, Kätkänsuusaari, Lujesaaret, Majavasaari, Markuksen aittasaari, Nilisaari, Oravasaari, Paltsarsaari, Peurasaari, Saaranpaskantamasaari, Talvitiensuusaari, Tossonsaari ja Vitsinsaari.


title: Arsenal (suomalainen urheiluseura)

text: Arsenal rf on vuonna 1935 perustettu helsinkiläinen urheiluseura, jolla on toimintaa jalka- ja käsipallossa. __notoc__


title: Arsenal (suomalainen urheiluseura)

text: Arsenalin jalkapallon miesten edustusjoukkue pelaa Helsingin piirin ensimmäisessä lohkossa Nelosessa. Parhaimmillaan joukkue pelasi Suomensarjassa (nykyinen Ykkönen) kolme kautta vuosina 1945, 1946–1947 ja 1949.


title: Arsenal (suomalainen urheiluseura)

text: Jääkiekossa Arsenalilla ei enää ole toimintaa, mutta menneisyydessään se pelasi korkeimmillaan SM-sarjassa kaudella 1948–1949. Se keräsi kahdeksan joukkueen yksinkertaisessa sarjassa yhden pisteen, jolla se sijoittui seitsemänneksi. Tuolla kaudella sarjassa pelasi Helsingistä myös HJK, HSK ja K-Kissat. Vuosina 1945–1949 joukkueen pelaaja-valmentajana toimi sittemmin jääkiekkoleijonaksi nimetty Carl-Magnus Brander.


title: Arsenal (suomalainen urheiluseura)

text: Arsenalin käsipallon miesten edustusjoukkue pelaa 1. divisioonassa.


title: Arsenal (suomalainen urheiluseura)

text: Arsenal on yksi Suomen perinteikkäimmistä käsipalloseuroista, sillä se on pelannut SM-sarjassa 47 kautta. Pidempään käsipallon korkeimmalla tasolla ovat olleet vain HIFK ja BK-46. Arsenal on voittanut yhteensä 16 SM-mitalia: kolme kultaa, viisi hopeaa ja kahdeksan pronssia. Kultamitalit tulivat peräkkäin vuosina 1961, 1962 ja 1963.


title: Kaasamatala

text: Kaasamatala eli "Kaasanmatala" on pieni saari Haukiputaan kunnan vesialueella, Oulun edustalla Perämerellä. Se sijaitsee Hietakarin ja Hiukeen saaren välisellä alueella, noin neljän kilometriä Virpiniemen merivartioasemalta länteen. Muut läheiset saaret ovat Lemmonletto ja Puukkoletto. Oulun satamaan johtava laivaväylä kulkee saaren eteläpuolitse.


title: Erica Terpstra

text: Erica Georgine Terpstra (26. toukokuuta 1943 Haag) on entinen alankomaalainen uimari, joka voitti kaksi mitalia kesäolympialaisissa 1964; pronssia 4 × 100 metrin vapaauintiviestissä ja hopeaa 4 × 100 metrin sekauintiviestissä. Ainoalla henkilökohtaisella matkallaan, 100 metrin vapaauinnissa, Tersptra oli neljäs. Neljä vuotta aikaisemmin, vuoden 1960 kesäolympialaisissa, Terpstra oli kuudes 100 metrin vapaauinnissa ja neljäs 4 × 100 metrin sekauintiviestissä. Lisäksi Terpstra voitti vuonna 1962 4 × 100 metrin vapaauintiviestin EM-kultaa.


title: Erica Terpstra

text: Uintiuransa jälkeen Terpstra kiinnostui politiikasta, ja hänet valittiin parlamentin toiseen kamariin "Volkspartij voor Vrijheid en Democratie"-puolueen riveistä (ensin 1994-98, uudelleen 2003). Lisäksi hän on toiminut parlamentin terveys- ja hyvinvointivaliokunnan sekä urheiluvaliokunnan jäsenenä. Terpstra valittiin Alankomaiden olympiakomitean puhemieheksi 2003.


title: SS Norge

text: SS Norge oli tanskalainen matkustajahöyrylaiva, joka enimmäkseen kuljetti siirtolaisia Kööpenhaminasta, Oslosta ja Kristiansandista New Yorkiin. Laiva upposi Rockallin vesillä pohjoisella Atlantilla vuonna 1904. Kyseinen haveri oli pahin rauhan ajan merionnettomuus aina "Titanicin" uppoamiseen asti.


title: SS Norge

text: SS "Norge" oli rakennettu vuonna 1881 Glasgow'ssa, Skotlannissa belgialaiselle Theodore C. Engels & Co -varustamolle. Laivan alkuperäinen nimi oli "Pieter de Coninck". Laivan uppouma oli 3 359 rekisteritonnia ja sen 1 400 hevosvoiman höyrykone antoi sille 10 solmun nopeuden. Alus saattoi kuljettaa 800 matkustajaa.


title: SS Norge

text: Vuonna 1889 alus myytiin Tanskaan A/S Dampskibs-selskabet Thingvalla -varustamolle (myöhemmin Skandinavien-Amerika Linien tai englantilaisittain Scandinavian-America Line) ja uudelleen kastettiin SS "Norgeksi".


title: SS Norge

text: Tiistaina 28. kesäkuuta 1904 SS "Norge" ajoi tiheässä sumussa karille St. Helensin riutalla lähellä Rockallia, 400 mailia Orkneystä ja 140 mailia lähimmästä saaresta, St. Kildasta. Laiva upposi pohjakosketuksen jälkeen 20 minuutissa. Onnettomuudessa menehtyi 582 matkustajaa ja 45 miehistön jäsentä, joista 225 oli norjalaisia. 160 pelastunutta joutuivat odottelemaan pelastusaluksia jopa kahdeksan vuorokautta avoinaisissa pelastusveneissä.


title: SS Norge

text: Aluksen hylky löydettiin vasta heinäkuussa 2003.


title: Rivinnokka

text: Rivinnokka on Perämereen työntyvä niemi Oulun Haukiputaan kaupunginosassa Pohjois-Pohjanmaalla. Se sijaitsee Kiiminkijoen etelärannalla, ja erottaa jokisuiston Mustaniemenlahdesta ja Seipiperän lahdesta. Niemen läntisin kärki muodostuu Rivinnokan lisäksi Tupurinnokan ja Ulkonokan niemistä. Alue on suurelta osin luonnontilaista sekametsää sekä merenrantametsikköä.


title: Rivinnokka

text: Rivinnokalla on useita kesäasuntoja sekä omakotitaloja. Niemen läntisimmässä kärjessä on ulkoilijoita varten laavu nuotiopaikkoineen sekä venepoukama. Rivinnokalle pääsee paitsi kapeaa metsätietä, myös Virpiniemestä ja Kirkonkylältä lähteviä hiihtolatuja ja ulkoilureittejä pitkin.


title: Rivinnokka

text: Rivinleton ja Ykskiven saaret sijaitsevat Rivinnokan edustalla. Niemen länsikärjessä sijaitsevat Kiiminkijoelle ja Martinniemeen johtavan veneväylän linjataulut.


title: HRT

text: HRT tarkoittaa seuraavia asioita:


title: Thijs van Valkengoed

text: Thijs Maarten van Valkengoed (s. 6. heinäkuuta 1983, Lelystad) on alankomaalainen uimari, joka edusti kotimaataan kesäolympialaisissa 2004. Siellä hän karsiutui välierissä 100 metrin rintauinnissa ja alkuerissä 200 metrin rintauinnissa. Van Valkengoed voitti pronssimitalin 200 metrin rintauinnissa lyhyen radan EM-uinneissa 2003.


title: Thijs van Valkengoed

text: Van Valkengoed Zwekroniek.comissa


title: Viita-akatemia

text: Viita-akatemia on Tampereen työväenopiston, Pirkkalaiskirjailijoiden, Tampereen kaupungin, Tampereen kaupungin kulttuuri- ja vapaa-aikalautakunnan, Tampereen kaupunginkirjaston, Tampereen yliopiston taideaineiden laitoksen, Tampereen yliopiston täydennyskoulutuskeskuksen ja Pirkanmaan äidinkielen opettajien yhteinen luovan kirjoittamisen koulutusohjelma. Se on perustettu vuonna 1989 ja sen toimitilat sijaitsevat Sampolan koulun sivurakennuksessa Tampereen Liisankalliolla, osoitteessa Sammonkatu 2.


title: Viita-akatemia

text: Kolmivuotisen kirjoittajakoulun ohjaajana on vuodesta 2006 lähtien toiminut kirjailija, FM Niina Hakalahti. Häntä ennen tehtävää ovat hoitaneet muun muassa runoilija Kullervo Järvinen ja (2001–2006) kirjailija Vuokko Tolonen.


title: Viita-akatemia

text: Viita-akatemian käyneistä moni on menestynyt kirjoituskilpailuissa tai julkaissut kirjan.


title: Viita-akatemia

text: Viita-akatemian sivut


title: Tokio Hotel

text: Tokio Hotel on saksalainen poprock-yhtye, joka on perustettu vuonna 2001 Magdeburgissa, Saksassa. Yhtyeen nimi oli aluksi "Devilish", mutta he vaihtoivat sen Tokio Hoteliksi levytyssopimuksen myötä.


title: Tokio Hotel

text: Kaksoset Bill Kaulitz (s. 1. syyskuuta 1989) ja Tom Kaulitz ovat esiintyneet yhdeksänvuotiaista asti. Esiinnyttyään kotikaupungissaan Magdeburgissa vuonna 2001 he tapasivat rumpali Gustav Schäferin (s. 8. syyskuuta 1988) ja basisti Georg Listingin (s. 31. maaliskuuta 1987). Kiinnostus samanlaiseen musiikkiin johti "Devilish"-yhtyeen perustamiseen.


title: Tokio Hotel

text: Vuonna 2003 laulaja Bill Kaulitz osallistui laulukilpailuun nimeltään Star Search. Bill ei voittanut kisaa, mutta ohjelmaa tuottanut Peter Hoffman kiinnitti huomionsa häneen. Tuottaja kävi katsomassa Devilishin keikan ja piti näkemästään. Lopulta yhtye solmi levytyssopimuksen Sony BMG:n kanssa, mutta ennen kuin levy ehti tulla ulos, Sony BMG purki sopimuksensa. Kuitenkin Universal Music huomasi yhtyeen ja otti pojat hoiviinsa. Silloin he muuttivat nimensä Devilishistä Tokio Hoteliksi. Nimi kuvaa heidän elämäänsä; kaikkien neljän mielestä Tokio on hieno kaupunki ja he yöpyvät kiertueillaan monissa hotelleissa. Bändille varattiin kerran konsertti Tokiosta, mutta se jouduttiin perumaan. (15.12.2010 bändi kuitenkin pääsi viimein vetämään ensimmäisen keikkansa Tokiossa). Ensimmäinen single "Durch den Monsun" oli Saksassa menestys, mutta vasta "Schrei" nousi muidenkin maiden listaykköseksi.


title: Tokio Hotel

text: Suomessa yhtye esiintyi ensimmäisen kerran 12. syyskuuta 2007 vuosittaisessa Elämä Lapselle -konsertissa ja soitti Übers Ende der Welt -kappaleen playbackinä. Yhtyeen piti tulla taas Suomeen 5. huhtikuuta 2008, mutta laulaja Bill Kaulitzin sairastumisen takia kaikki Euroopan konsertit jouduttiin perumaan. Bill Kaulitzilla havaittiin kysta äänihuulessa, mutta se saatiin leikattua onnistuneesti. Tokio Hotel käväisi 9. syyskuuta 2009 Elämä Lapselle -konsertissa, joka oli yhtyeen toinen esiintyminen Suomessa. Yhtye esitti kappaleet "Automatisch" ja "Break Away". Yhtye piti oman konsertin 7. maaliskuuta 2010 Helsingin jäähallissa.


title: Tokio Hotel

text:
Bill ja Tom Kaulitz syntyivät 1. syyskuuta 1989 Leipzigissä, silloisessa Itä-Saksassa, Tom syntyi kymmenisen minuuttia veljeään aiemmin. Heidän vanhempansa erosivat veljesten ollessa 7-vuotiaita, ja heidän äitinsä meni uudelleen naimisiin kitaristi Gordon Trümperin kanssa. Trümper innoitti veljeksiä myöhemmin musiikin saralla.
Georg Listing syntyi 31. maaliskuuta 1987 Hallessa, Saksassa. Hän aloitti basson soittamisen ollessaan 12-vuotias.
Gustav Schäfer syntyi 8. syyskuuta 1988 Magdeburgin kaupungissa, Saksassa. Rumpujen soiton hän aloitti 5-vuotiaana.


title: Sheffield United FC

text: Sheffield United FC on Englannin mestaruussarjassa pelaava jalkapalloseura Etelä-Yorkshiressa sijaitsevasta Sheffieldin kaupungista. Joukkueen lempinimi on ""The Blades"", joka juontaa juurensa Sheffieldin kaupungin terästeollisuuteen. Joukkue pelaa kotiottelunsa Bramall Lane -stadionilla, johon mahtuu 33 000 katsojaa.


title: Sheffield United FC

text: Englannin 1. divisioonan (nykyisen Valioliigan) Sheffield United on voittanut 1898, sekä FA Cupin vuosina 1899, 1902, 1915 ja 1925. Englannin Liigacupissa joukkueen paras esitys on välieräpaikka vuodelta 2003. Keväällä 2011 se putosi mestaruussarjasta ykkösliigaan.


title: Sheffield United FC

text: Sheffield United sijoittui kaudella 1896–1897 Englannin 1. divisioonan toiseksi 36 sarjapisteellä. Mestaruuden voittanut Aston Villa keräsi 47 pistettä ja voitti mestaruuden 11 pisteen marginaalilla. Seuraavalla kaudella Sheffield United keräsi 42 pistettä, joka riitti mestaruuteen, sillä toiseksi sijoittunut Sunderland AFC jäi 37 pisteeseen. Vuonna 1899 seura voitti FA Cupin. Loppuottelussa se kaatoi Derby Countyn maalein 4–1. 1. divisioonan kaudella 1899–1900 Sheffield United oli toinen. Se sai 48 pistettä ja jäi mestaruuden voittaneesta Aston Villasta kahden pisteen päähän. Vuonna 1901 seura pääsi FA Cupin loppuotteluun, jonka se hävisi Tottenham Hotspurille uusintaottelussa 1–3. Ensimmäinen loppuottelu oli päättynyt 2–2-tasatulokseen. Sheffield Wednesday selvisi FA Cupin finaaliin myös seuraavana vuonna. Se voitti loppuottelussa Southampton FC:n uusintaottelussa 2–1, kun alkuperäinen loppuottelu oli päättynyt 1–1-tasapeliin.


title: Sheffield United FC

text: Seuraavan FA Cupin voittonsa seura voitti vuonna 1915, jolloin se päihitti loppuottelussa Chelsea FC:n maalein 3–0.


title: Totuuden vastaavuusteoria

text: Totuuden vastaavuusteoria eli totuuden korrespondenssiteoria on filosofinen totuusteoria. Vastaavuusteorian mukaan jokin väite on tosi, jos sitä vastaava tosiasia on olemassa, toisin sanoen jos kyseinen väite vastaa asioiden todellista tilaa.


title: Totuuden vastaavuusteoria

text: Ensimmäisenä korrespondenssiteorian muotoili Aristoteles, jonka mukaan "väite on tosi, kun se vastaa todellisuutta". Väite on kielellinen esitys, jolla on semantiikka, eikä todellisuudella ole semantiikkaa. Näin ollen korrespondenssi on kielen ja todellisuuden välinen semanttinen suhde, jossa mallia pidetään totena, jos lauseen ja todellisuuden välillä on yhteensopivuus.


title: Totuuden vastaavuusteoria

text: Esimerkiksi:


title: Totuuden vastaavuusteoria

text: Totuuden vastaavuusteorioilla on usein läheinen yhteys filosofiseen semantiikkaan eli merkitysoppiin. Vastaavuusteoreetikko voi esittää, että väitelauseen merkityksen (sen, minkä ymmärtäminen muodostaa kyseisen väitelauseen ymmärtämisen) voi antaa sen totuusehdoilla, eli tässä tapauksessa näyttämällä, minkä tosiasian on vallittava jotta väite olisi tosi. Tämän mukaisesti voisimme sanoa, että henkilö "S" ymmärtää väitteen "tuo omena on punainen", jos hän tietää, mikä (tai millainen) tosiasia omenan punaisuus on (jos se on tosiasia). Kysymys väitelauseen suhteesta todellisuuteen on täten aina tulkinnallinen. Emme voi "vain lukea" mitä jossain asiassa kirjoitetaan, vaan jotta ymmärtäisimme mitä sanomalehti tai kokoamisohje tai Raamattu sisältää, tarvitsemme aina jonkinlaista tulkintaa. Korrespondenssin kannalta asiat voivat olla tosia tai epätosia vain lauseilla ja väittämillä, joilla on jonkinlainen semanttinen sisältö: vain sellaiset väitteet ja mallit ovat mielekkäitä joiden "sisäisestä luonteesta" voidaan esittää kuvaus, joka voidaan koetella empiirisellä koejärjestelyllä. Kun malli esitetään muodossa, jossa tutkijat voivat sen ymmärtää samalla tavalla, ja tehdä kuvauksen pohjalta saman empiirisen todentamisen, varmistuu korrespondenssi ja syntyy "tieteen intersubjektiivisuus".


title: Totuuden vastaavuusteoria

text: Yleensä totuuden vastaavuusteorian kannattajat selittävät tosiasiat ihmismielestä riippumattomiksi. On käyty myös keskustelua siitä, voisiko vastaavuusteoreetikko väittää päinvastoin, ja sanoa tosiasioiden olevan riippuvaisia nimenomaan ihmismielestä. Joka tapauksessa vastaavuusteorioille on tyypillistä niiden ontologinen sitoumus tosiasioihin tai, yleisemmin, totuudentekijöihin. Läheisesti korrepondenssiteorioihin liittyy myös kielen kuvateoria.


title: Totuuden vastaavuusteoria

text: Vastaavuusteoriat antavat monien tieteellisen realismin kannattajien mukaan hyväksyttävän totuuden määritelmän. Vastaavuusteoria vetoaa usein ajattelijoihin, joiden mielestä inhimillinen tiedonkeruu on todellisuuden tutkimista: tarjoavathan vastaavuusteorian olettamat tosiasiat juuri sellaisen olioluokan, jonka edellä mainittu puhetapa vaatii tuekseen.


title: Totuuden vastaavuusteoria

text: Totuuden vastaavuusteoria kuvaa ehkä parhaiten arkipäiväistä käsitystä totuudesta. Vastaavuusteoriaa vastaan ja sen puolesta on väitelty filosofisessa kirjallisuudessa paljon, ilman että yksimielisyyttä sen hyväksyttävyydestä olisi saavutettu. Konsilienssimalli kuitenkin olettaa objektiivisen, ihmismielestä riippumattoman, maailman ja on siksi osittain ristiriidassa skeptisyyden ja relativismin ja muiden sellaisten mallien kanssa, jotka asettavat objektiivisuuden kyseenalaiseksi. Korrespondenssia käsitellään näiden muiden näkemysten piirissä siten, että "Totuudesta" on mahdotonta puhua kielen kaikkialle ulottuvan ja rajoittavan vaikutuksen vuoksi; puhutaan kielestä universaalina välineenä ja vedotaan "semantiikan lausumattomuuteen" (engl. ""ineffability""), eli siihen, että emme voi koskaan mennä kielellisen tulkinnan ulkopuolelle tarkastelemaan semanttisia sisältöjä ja sen todellista suhdetta maailmaan - ja Gödelin epätäydellisyyslauseen mukaan totuutta ei voida koskaan saavuttaa järjestelmän sisällä. Tämä ei kuitenkaan väistämättä johda siihen, että jotain ei voitaisi tietää tai totuutta ei voitaisi lähestyä, vaan voi myös korostaa fallibilistisen toimintametodin tärkeyttä.


title: Totuuden vastaavuusteoria

text: Vastaavuusteorioiden tiimoilla käyty filosofinen keskustelu on muodostunut monimutkaiseksi, mutta vasta-argumentit ovat yleensä jotakin seuraavista tyypeistä.


title: Totuuden vastaavuusteoria

text: Yleisimpiä korrespondenssiteorialle osoitettuja vasta-argumentteja on, että se ei anna keinoa selvittää totuutta. Koska emme ilmeisesti voi löytää totuutta sellaisenaan aistihavainnoissamme, jää epäselväksi, miten objektiiviseen totuuteen päästään sitten käsiksi. Empirismin piirissä usein esitetty muistutus kuuluu, että kukaan ei voi havaita muuta kuin havaintoja. Kysymys on, mitä syitä meillä on hyväksyä korrespondenssiteorian tarjoama puhetapa vastaavuudesta ja tosiasioista. Argumentti perustuu siihen, että yksinkertaiset esimerkit vertaamisesta eivät tunnu sopivan yhteen totuuden korrespondenssiteorian edellyttämän vertaamisen kanssa. Voin esimerkiksi verrata seteliä aitoon, Albanian bruttokansantuotetta muihin bruttokansantuotteisiin, tekoa huonoon pilaan tai Rommelia kettuun, mutta mikään näistä ei vaikuta sellaiselta vertaamiselta joka olisi olennaista totuuden tapauksessa. Voidaan pyrkiä osoittamaan, että ajatuksella väitteiden ja maailman vastaavuudesta on samanlainen ongelma. Jos siis väitteen totuudellisuuden selvittäminen edellyttää jonkinlaista vertaamista, on epäselvää, onko hallussamme mitään totuuksia.